title: 2007/436/EK,Euratom: Padomes Lēmums ( 2007. gada 7. jūnijs ) par Eiropas Kopienu pašu resursu sistēmu

text:
               23.6.2007

               LV

               Eiropas Savienības Oficiālais Vēstnesis

               L 163/17

      PADOMES LĒMUMS

   (2007. gada 7. jūnijs)
   par Eiropas Kopienu pašu resursu sistēmu
   (2007/436/EK, Euratom)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu, un jo īpaši tā 269. pantu,
   ņemot vērā Eiropas Atomenerģijas kopienas dibināšanas līgumu, un jo īpaši tā 173. pantu,
   ņemot vērā Komisijas priekšlikumu,
   ņemot vērā Eiropas Parlamenta atzinumu (1),
   ņemot vērā Revīzijas palātas atzinumu (2),
   ņemot vērā Eiropas Ekonomikas un sociālo lietu komitejas atzinumu (3),
   tā kā:

               (1)

               Eiropadome, tiekoties Briselē 2005. gada 15. un 16. decembrī, cita starpā secināja, ka noteikumu par pašu resursiem pamatā jābūt vispārējam vienlīdzības mērķim. Ar šiem noteikumiem tādējādi būtu jānodrošina, ka saskaņā ar attiecīgajiem 1984. gada Fontenblo Eiropadomes secinājumiem nevienai dalībvalstij nav jāuztur budžeta slogs, kas būtu pārmērīgs salīdzinājumā ar valsts labklājības līmeni. Tādēļ būtu jāievieš attiecīgi noteikumi, kas attiektos uz konkrētām dalībvalstīm.

               (2)

               Kopienu pašu resursu sistēmai ir jānodrošina pietiekami resursi Kopienu politikas sakārtotai izstrādei, ņemot vērā to, ka vajadzētu ievērot stingru budžeta disciplīnu.

               (3)

               Šajā lēmumā nacionālais kopienākums (NKI) būtu jādefinē kā gada NKI tirgus cenās, ko noteikusi Komisija, piemērojot Eiropas nacionālo un reģionālo kontu sistēmu Kopienā (tālāk tekstā – “EKS 95”) saskaņā ar Padomes Regulu (EK) Nr. 2223/96 (4).

               (4)

               Ņemot vērā pāreju no EKS 79 uz EKS 95 attiecībā uz budžetu un pašu resursiem un nolūkā Kopienām piešķirto finanšu līdzekļu summu saglabāt nemainīgu, Komisija saskaņā ar Padomes Lēmuma 2000/597/EK, Euratom (2000. gada 29. septembris) par Eiropas Kopienu pašu resursu sistēmu (5) 3. panta 1. un 2. punktu, izmantojot minētajā pantā doto formulu, pārrēķināja pašu resursu maksimumu un saistību apropriējumu maksimumu, to izsakot līdz divām zīmēm aiz komata. Komisija jaunās maksimālās robežas Padomei un Eiropas Parlamentam paziņoja 2001. gada 28. decembrī. Pašu resursu maksimālā robeža tika noteikta 1,24 % apmērā no dalībvalstu kopējā NKI tirgus cenās un saistību apropriējumu maksimālā robeža – 1,31 % apmērā no dalībvalstu kopējā NKI. Eiropadome 2005. gada 15. un 16. decembra sanāksmē secināja, ka šīm maksimālajām robežām būtu jāpaliek pašreizējā līmenī.

               (5)

               Lai Kopienām piešķirto finanšu līdzekļu summa saglabātos nemainīga, šīs maksimālās robežas, kas izteiktas procentuāli no NKI, ir jākoriģē, ja EKS 95 izmaiņas būtiski maina NKI.

               (6)

               Eiropas Savienības tiesību aktos iestrādājot nolīgumus, kurus noslēdza daudzpusējo tirdzniecības sarunu Urugvajas kārtā, vairs nav nekādas būtiskas atšķirības starp lauksaimniecības un muitas nodokļiem. Tādēļ Eiropas Savienības vispārējā budžetā šīs atšķirības būtu jālikvidē.

               (7)

               Lai nodrošinātu pārskatāmību un vienkāršību, Eiropadome 2005. gada 15. un 16. decembra sanāksmē vienojās, ka vienotā pievienotās vērtības nodokļa (PVN) resursu piesaistīšanas likmi nosaka 0,30 % apmērā.

               (8)

               Eiropadome 2005. gada 15. un 16. decembra sanāksmē vienojās, ka Austrijai, Vācijai, Nīderlandei un Zviedrijai laika posmā no 2007. līdz 2013. gadam piemēro samazinātas PVN piesaistīšanas likmes un ka Nīderlandei un Zviedrijai tajā pašā laika posmā to NKI resursu iemaksām piemēro ikgadēju bruto samazinājumu.

               (9)

               Eiropadome 2005. gada 15. un 16. decembra sanāksmē vienojās, ka Apvienotajai Karalistei piemērojamo korekciju mehānismu saglabā un ka Vācijai, Austrijai, Zviedrijai un Nīderlandei nosaka mazāku daļu korekcijas finansēšanā. Tomēr, beidzoties pakāpeniskas pārejas periodam no 2009. līdz 2011. gadam, Apvienotā Karaliste pilnībā piedalās paplašināšanās izdevumu segšanā, izņemot lauksaimniecības tiešos maksājumus un ar tirgu saistītos izdevumus, kā arī tos lauku attīstības izdevumus, ko finansē Eiropas Lauksaimniecības virzības un garantiju fonda (ELVGF) Garantiju nodaļa. Tādējādi Apvienotās Karalistes korekcijas aprēķinu pielāgo, pakāpeniski izslēdzot uz tām dalībvalstīm attiecinātos izdevumus, kuras ES pievienojušās pēc 2004. gada 30. aprīļa, izņemot minētos lauksaimniecības un lauku attīstības izdevumus. Laika posmā no 2007. līdz 2013. gadam šo attiecināto izdevumu samazinājuma rezultātā papildu iemaksas no Apvienotās Karalistes nepārsniedz EUR 10,5 miljardus 2004. gada cenās. Ja laikā līdz 2013. gadam notiks jauna paplašināšanās, izņemot Rumānijas un Bulgārijas pievienošanos, minēto summu attiecīgi koriģēs.

               (10)

               Eiropadome 2005. gada 15. un 16. decembra sanāksmē vienojās, ka Lēmuma 2000/597/EK, Euratom 4. panta otrās daļas f) punkta noteikumus par gada pirmspievienošanās izdevumu kandidātvalstīs izslēgšanu no Apvienotās Karalistes korekcijas aprēķina beidz piemērot 2013. gada beigās.

               (11)

               Eiropadome 2005. gada 15. un 16. decembrī aicināja Komisiju sākt pilnīgu, plašu pārskatīšanu, kas attiektos uz visiem ES izdevumu, tostarp kopējās lauksaimniecības politikas (KLP), un resursu, tostarp Apvienotās Karalistes atlaides, aspektiem, lai sniegtu ziņojumu 2008./2009. gadā.

               (12)

               Būtu jāparedz noteikumi, ko piemēro pārejas posmā starp sistēmu, kas paredzēta ar Lēmumu 2000/596/EK, Euratom, un to, ko ievieš ar šo lēmumu.

               (13)

               Eiropadome 2005. gada 15. un 16. decembra sanāksmē vienojās, ka šis lēmums stājas spēkā 2007. gada 1. janvārī,

         IR PIEŅĒMUSI TURPMĀK IZKLĀSTĪTOS NOTEIKUMUS, KO IESAKA PIEŅEMT DALĪBVALSTĪM.
   1. pants
   Kopienām pašu resursus piešķir atbilstīgi noteikumiem, kas izklāstīti turpmākajos pantos, lai saskaņā ar 269. pantu Eiropas Kopienas dibināšanas līgumā (turpmāk “EK līgums”) un 173. pantu Eiropas Atomenerģijas Kopienas dibināšanas līgumā (turpmāk “Euratom līgums”) nodrošinātu Eiropas Savienības vispārējā budžeta finansējumu.
   Eiropas Savienības vispārējo budžetu, neskarot citus ieņēmumus, pilnībā finansē no Kopienu pašu resursiem.
   2. pants
   1.   Pašu resursus, ko iekļauj Eiropas Savienības vispārējā budžetā, veido šādi ieņēmumi:

               a)

               maksājumi, prēmijas, papildu vai kompensācijas summas, papildu summas vai faktori, kopējā muitas tarifa nodokļi un citi nodokļi, kurus noteikušas vai noteiks Kopienu iestādes attiecībā uz tirdzniecību ar ārpuskopienas valstīm, muitas nodokļi par izstrādājumiem saskaņā ar spēku zaudējušo Eiropas Ogļu un tērauda kopienas līgumu, kā arī iemaksas un citi nodokļi, kas ir paredzēti saskaņā ar cukura tirgus kopīgo organizāciju;

               b)

               neskarot 4. punkta otro daļu, piemērot visām dalībvalstīm vienotu likmi saskaņotajai PVN aprēķina bāzei, kas noteikta saskaņā ar Kopienas noteikumiem. Izmantotā aprēķina bāze nedrīkst pārsniegt 50 % no katras dalībvalsts NKI, kā tas noteikts 7. punktā;

               c)

               neskarot 5. punkta otro daļu, vienotās likmes – ko nosaka saskaņā ar budžeta procedūru, ņemot vērā kopējos citus ieņēmumus, – piemērošana visu dalībvalstu NKI summai.

         2.   Pašu resursus, ko iekļauj Eiropas Savienības vispārējā budžetā, veido arī ieņēmumi, kas ir saņemti no jauniem maksājumiem, kuri ieviesti saskaņā ar kopējo politiku, saskaņā ar EK līgumu vai Euratom līgumu, ja ir ievērota EK līguma 269. pantā vai Euratom līguma 173. pantā noteiktā procedūra.
   3.   Dalībvalstis kā iekasēšanas izmaksas patur 25 % no summām, kas minētas 1. punkta a) apakšpunktā.
   4.   Vienoto likmi, kas minēta 1. punkta b) apakšpunktā, nosaka 0,30 % apjomā.
   Laika posmam no 2007. gada līdz 2013. gadam PVN resursu piesaistīšanas likmi Austrijai nosaka 0,225 % apjomā, Vācijai – 0,15 % apjomā un Nīderlandei un Zviedrijai – 0,10 % apjomā.
   5.   Vienoto likmi, kas minēta 1. punkta c) apakšpunktā, piemēro katras dalībvalsts NKI.
   Tomēr tikai laika posmā no 2007. līdz 2013. gadam Nīderlandei piemēro EUR 605 miljonu ikgadēju bruto samazinājumu tās NKI iemaksām un Zviedrijai – EUR 150 miljonu ikgadēju bruto samazinājumu tās NKI iemaksām, 2004. gada cenās. Šīs summas koriģē atbilstīgi kārtējām cenām, piemērojot jaunāko Komisijas noteikto ES IKP deflatoru, izteiktu euro, kas pieejams provizoriskā budžeta sagatavošanas laikā. Bruto samazinājumus piemēro pēc tam, kad aprēķināta un finansēta Apvienotās Karalistes korekcija, kā izklāstīts šā lēmuma 4. un 5. pantā, un tie nekādi neiespaido korekciju.
   6.   Ja finanšu gada sākumā budžets nav pieņemts, piemēro esošās PVN un NKI piesaistīšanas likmes, līdz stājas spēkā jaunas likmes.
   7.   Šā lēmuma vajadzībām NKP ir gada NKI tirgus cenās, ko noteikusi Komisija, piemērojot EKS 95, saskaņā ar Regulu (EK) Nr. 2223/96.
   Ja EKS 95 grozījumi radītu būtiskas izmaiņas attiecībā uz Komisijas noteikto NKI, tad Padome, pēc Komisijas priekšlikuma un apspriedusies ar Eiropas Parlamentu, vienprātīgi pieņem lēmumu par to, vai šādi grozījumi attiecas uz šā lēmuma piemērošanu.
   3. pants
   1.   Kopējā pašu resursu summa, kas Kopienām piešķirta gada maksājumu apropriējumu segšanai, nepārsniedz 1,24 % no visu dalībvalstu NKI summas.
   2.   Eiropas Savienības vispārējā budžetā iekļauto saistību apropriējumu kopsumma nepārsniedz 1,31 % no visu dalībvalstu NKI summas.
   Tiek saglabāta pastāvīga attiecība starp saistību asignējumiem un maksājumu asignējumiem, lai nodrošinātu to savstarpēju atbilstību un ļautu turpmākajos gados ievērot 1. punktā minētos maksimālos apjomus.
   3.   Ja EKS 95 izmaiņas būtiski maina NKI, ko izmanto šā lēmuma vajadzībām, Komisija 1. un 2. punktā minētās maksājumu un saistību apropriējumu robežas pārrēķina pēc šādas formulas:

   kur t ir pēdējais pilnais gads, par kuru ir pieejami dati saskaņā ar Padomes Regulu (EK, Euratom) Nr. 1287/2003 (2003. gada 15. jūlijs) par to, kā saskaņot nacionālo kopienākumu tirgus cenās (NKI regula) (6).
   4. pants
   1.   Apvienotajai Karalistei piešķir korekciju budžeta līdzsvarošanai.
   Korekciju nosaka:

               a)

               aprēķinot starpību iepriekšējā finanšu gadā starp:

                           —

                           Apvienotās Karalistes procentuālo daļu no neierobežotās PVN aprēķina bāzes summas un

                           —

                           Apvienotās Karalistes procentuālo daļu attiecināto izdevumu kopsummā;

               b)

               šādi iegūto starpību reizinot ar paredzēto izdevumu kopsummu;

               c)

               reizinot saskaņā ar b) apakšpunktu iegūto rezultātu ar 0,66;

               d)

               no saskaņā ar c) apakšpunktu iegūtā rezultāta atņemot summu, par kādu Apvienoto Karalisti ietekmē pāreja uz nepārsniedzamo PVN bāzi, un 2. panta 1. punkta c) apakšpunktā minētos maksājumus, tas ir, starpību starp:

                           —

                           summu, kas Apvienotajai Karalistei būtu jāmaksā par summām, kuras finansētas no 2. panta 1. punkta b) un c) apakšpunktā minētajiem resursiem, ja vienoto likmi piemērotu neierobežotajai PVN bāzei, un

                           —

                           Apvienotās Karalistes maksājumiem saskaņā ar 2. panta 1. punkta b) un c) apakšpunktu;

               e)

               no saskaņā ar d) apakšpunktu iegūtā rezultāta atņemot Apvienotās Karalistes neto ieguvumu, kas radies, palielinot 2. panta 1. punkta a) apakšpunktā minēto resursu procentuālo daļu, ko dalībvalstis patur ar resursu iekasēšanu saistīto izmaksu segšanai;

               f)

               katras ES paplašināšanās gadījumā koriģējot saskaņā ar e) apakšpunktu iegūto rezultātu, kompensāciju samazinot tā, lai izdevumi, kuriem pirms paplašināšanās netika piemērots samazinājums, arī pēc paplašināšanās netiktu samazināti. Koriģēšanu veic, no kopējiem attiecinātajiem izdevumiem atņemot summu, kas atbilst gada pirmspievienošanās izdevumiem kandidātvalstīs. Šādi aprēķinātās summas pārnes uz nākamajiem gadiem un koriģē ik gadu, piemērojot jaunāko pieejamo ES IKP deflatoru euro, ko nosaka Komisija. Šo apakšpunktu beidz piemērot, sākot no korekcijas, kuru budžetā pirmoreiz ņem vērā 2014. gadā;

               g)

               aprēķinu pielāgojot tādējādi, ka no kopējiem attiecinātajiem izdevumiem atņem kopējos izdevumus, kas attiecināmi uz dalībvalstīm, kuras ES pievienojušās pēc 2004. gada 30. aprīļa, izņemot lauksaimniecības tiešos maksājumus un ar tirgu saistītos izdevumus, kā arī tos lauku attīstības izdevumus, ko finansē ELVGF Garantiju nodaļa.

         Šis samazinājums tiks ieviests pakāpeniski saskaņā ar tālāk redzamo grafiku:

               Gads, kad budžetā pirmoreiz ņem vērā Apvienotās Karalistes korekciju

               No Apvienotās Karalistes korekcijas aprēķina izslēdzamo, ar paplašināšanos saistīto izdevumu (kā tie definēti iepriekš) īpatsvars procentos

               2009

               20

               2010

               70

               2011

               100

         2.   Laika posmā no 2007. līdz 2013. gadam 1. punkta g) apakšpunktā minētā attiecināto izdevumu samazinājuma rezultātā Apvienotās Karalistes korekcijas pielāgojuma kopsumma nepārsniedz EUR 10,5 miljardus, 2004. gada cenās. Komisijas dienesti ik gadu pārbauda, vai korekcijas pielāgojuma kopsumma nepārsniedz minēto summu. Šā aprēķina nolūkos summas, kas izteiktas pašreizējās cenās, pārvērš 2004. gada cenās, piemērojot jaunāko pieejamo ES IKP deflatoru euro, ko noteikusi Komisija. Ja maksimālā EUR 10,5 miljardu summa ir pārsniegta, attiecīgi samazina Apvienotās Karalistes iemaksu budžetā.
   Ja laikā līdz 2013. gadam notiek jauna paplašināšanās, EUR 10,5 miljardu maksimālo summu koriģē, to attiecīgi palielinot.
   5. pants
   1.   Pārējās dalībvalstis korekcijas izmaksas sedz šādi:

               a)

               izmaksu sadali vispirms aprēķina pēc katras dalībvalsts daļas 2. panta 1. punkta c) apakšpunktā minētajos maksājumos, no aprēķina izslēdzot Apvienoto Karalisti un neņemot vērā 2. panta 5. punktā minētos Nīderlandes un Zviedrijas NKI resursu iemaksu bruto samazinājumus;

               b)

               pēc tam to pielāgo tā, lai Austrijas, Vācijas, Nīderlandes un Zviedrijas finansējuma daļa būtu viena ceturtā daļa no to parastās finansējuma daļas, kas iegūta šā aprēķina rezultātā.

         2.   Precizējumu piešķir Apvienotajai Karalistei, samazinot tās maksājumus, kas izriet no 2. panta 1. punkta c) apakšpunkta piemērošanas. Izmaksas, ko sedz pārējās dalībvalstis, pieskaita maksājumiem, ko katra no tām veic saskaņā ar 2. panta 1. punkta c) apakšpunktu.
   3.   Komisija veic 2. panta 5. punkta, 4. panta un šā panta piemērošanai nepieciešamos aprēķinus.
   4.   Ja finanšu gada sākumā budžets nav pieņemts, turpina piemērot to Apvienotajai Karalistei piešķirto korekciju un citām dalībvalstīm sedzamās izmaksas, kas iekļautas pēdējā galīgi pieņemtajā budžetā.
   6. pants
   Šā lēmuma 2. pantā minētos ieņēmumus bez izšķirības izmanto visu Eiropas Savienības vispārējā budžetā iekļauto izdevumu finansēšanai.
   7. pants
   Kopienu ieņēmumu pārpalikumu, kas pārsniedz finanšu gada faktisko izdevumu kopsummu, pārnes uz nākamo finanšu gadu.
   8. pants
   1.   Kopienu pašu resursus, kas minēti 2. panta 1. punkta a) apakšpunktā, dalībvalstis iekasē saskaņā ar valsts normatīvo un administratīvo aktu noteikumiem, kurus attiecīgā gadījumā pielāgo, lai panāktu atbilstību Kopienas noteikumu prasībām.
   Komisija regulāri izskata dalībvalstu paziņotos valstu noteikumus, iesniedz dalībvalstīm labojumus, ko tā uzskata par vajadzīgiem, lai nodrošinātu valsts noteikumu atbilstību Kopienas noteikumiem, un iesniedz ziņojumus budžeta lēmējinstitūcijai.
   Dalībvalstis 2. panta 1. punkta a) līdz c) apakšpunktā paredzētos resursus nodod Komisijas rīcībā.
   2.   Padome saskaņā ar EK līguma 279. panta 2. punktā un Euratom līguma 183. pantā izklāstīto procedūru pieņem noteikumus, kas vajadzīgi, lai piemērotu šo lēmumu un lai dotu iespēju pārbaudīt 2. un 5. pantā minēto ieņēmumu iekasēšanu, nodošanu Komisijas rīcībā un izmaksāšanu.
   9. pants
   Lai veiktu pilnīgu, visaptverošu pārskatīšanu, kas attiektos uz visiem ES izdevumu, tostarp KLP, un resursu, tostarp Apvienotās Karalistes atlaides, aspektiem, un par to sniegtu ziņojumu 2008./2009. gadā, Komisija veic vispārēju pašu resursu sistēmas pārskatīšanu.
   10. pants
   1.   Ievērojot 2) apakšpunktu, no 2007. gada 1. janvāra atceļ Lēmumu 2000/597/EK, Euratom. Visas atsauces uz Padomes Lēmumu 70/243/EOTK, EEK, Euratom (1970. gada 21. aprīlis) par dalībvalstu finanšu iemaksu aizstāšanu ar Kopienu pašu resursiem (7), Padomes Lēmumu 85/257/EEK, Euratom (1985. gada 7. maijs) par Kopienu pašu resursu sistēmu (8), Padomes Lēmumu 88/376/EEK, Euratom (1988. gada 24. jūnijs) par Kopienu pašu resursu sistēmu (9), Padomes Lēmumu 94/728/EK, Euratom (1994. gada 31. oktobris) par Kopienu pašu resursu sistēmu (10) vai Lēmumu 2000/597/EK, Euratom uzskata par atsaucēm uz šo lēmumu.
   2.   Lēmumu 88/376/EEK, Euratom, 94/728/EK, Euratom un 2000/597/EK, Euratom 2., 4. un 5. pantu turpina piemērot, lai aprēķinātu un koriģētu ieņēmumus, kuri noteikti, piemērojot visām dalībvalstīm vienotu likmi PVN bāzei, kas noteikta saskaņotā veidā un ierobežota starp 50 % un 55 % no katras dalībvalsts NKP vai NKI, atkarībā no attiecīgā gada, un lai aprēķinātu budžeta nelīdzsvarotības korekciju, kas Apvienotajai Karalistei piešķirta no 1988. līdz 2006. gadam.
   3.   Dalībvalstis kā iekasēšanas izmaksas patur 10 % no summām, kuras minētas 2. panta 1. punkta a) apakšpunktā un kuras dalībvalstīm saskaņā ar attiecīgajiem Kopienas noteikumiem bija jāiemaksā līdz 2001. gada 28. februārim.
   11. pants
   Padomes ģenerālsekretārs šo lēmumu dara zināmu dalībvalstīm.
   Dalībvalstis nekavējoties ziņo Padomes ģenerālsekretāram par to procedūru izpildi, kas saskaņā ar to attiecīgajām konstitucionālajām prasībām vajadzīgas šā lēmuma pieņemšanai.
   Šis lēmums stājas spēkā nākamā mēneša pirmajā dienā pēc tam, kad saņemts pēdējais otrajā daļā minētais paziņojums.
   Lēmumu piemēro no 2007. gada 1. janvāra.
   12. pants
   Šo lēmumu publicē Eiropas Savienības Oficiālajā Vēstnesī.

      Luksemburgā, 2007. gada 7. jūnijā

            Padomes vārdā —

            priekšsēdētājs

         M. GLOS

      (1)  Atzinums sniegts 2006. gada 4. jūlijā (Oficiālajā Vēstnesī vēl nav publicēts).

      (2)  OV C 203, 25.8.2006., 50. lpp.

      (3)  OV C 309, 16.12.2006., 103. lpp.

      (4)  OV L 310, 30.11.1996., 1. lpp. Regulā jaunākie grozījumi izdarīti ar Eiropas Parlamenta un Padomes Regulu (EK) Nr. 1267/2003 (OV L 180, 18.7.2003., 1. lpp.).

      (5)  OV L 253, 7.10.2000., 42. lpp.

      (6)  OV L 181, 19.7.2003., 1. lpp.

      (7)  OV L 94, 28.4.1970., 19. lpp.

      (8)  OV L 128, 14.5.1985., 15. lpp.

      (9)  OV L 185, 15.7.1988., 24. lpp.

      (10)  OV L 293, 12.11.1994., 9. lpp.


title: 2006/471/EK: Padomes Lēmums ( 2006. gada 27. jūnijs ), ar ko pielāgo piemaksas, kas paredzētas Lēmumā 2003/479/EK par noteikumiem, kuri jāpiemēro attiecībā uz valstu ekspertiem un militāro personālu, kas norīkots uz Padomes Ģenerālsekretariātu

text:
               8.7.2006

               LV

               Eiropas Savienības Oficiālais Vēstnesis

               L 187/32

      PADOMES LĒMUMS

   (2006. gada 27. jūnijs),
   ar ko pielāgo piemaksas, kas paredzētas Lēmumā 2003/479/EK par noteikumiem, kuri jāpiemēro attiecībā uz valstu ekspertiem un militāro personālu, kas norīkots uz Padomes Ģenerālsekretariātu
   (2006/471/EK)
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. panta 1. punktu,
   ņemot vērā Eiropas Kopienas dibināšanas līgumu un jo īpaši tā 207. panta 2. punktu,
   ņemot vērā Padomes Lēmumu 2003/479/EK (1) un jo īpaši tā 15. pantu,
   tā kā:

               (1)

               Lēmuma 2003/479/EK 15. panta 7. punkts paredz, ka dienas un ikmēneša pabalstus valstu ekspertiem un militārajam personālam, kas norīkoti uz Padomes ģenerālsekretariātu, koriģē katru gadu bez atpakaļejoša spēka, pamatojoties uz Briselē un Luksemburgā strādājošu Kopienas ierēdņu pamatalgu pielāgošanu.

               (2)

               Pēdējā šo pabalstu piemērošana tika paredzēta Lēmumā 2005/442/EK un stājās spēkā 2005. gada 1. jūnijā.

               (3)

               Ar Padomes Regulu (EK, Euratom) Nr. 2104/2005 (2005. gada 20. decembris), ar ko no 2005. gada 1. jūlija koriģē ierēdņu un pārējo Eiropas Kopienu darbinieku atalgojumu un pensijas, kā arī korekcijas koeficientus attiecībā uz šiem atalgojumiem un pensijām (2), Padome ir pieņēmusi Kopienas ierēdņa atalgojuma un pensijas korekciju 2,2 % apjomā,

         IR PIEŅĒMUSI ŠO LĒMUMU.
   1. pants
   1.   Lēmuma 2003/479/EK 15. panta 1. punktā minētās summas EUR 28,16 un EUR 112,61 attiecīgi aizstāj ar EUR 28,78 un EUR 115,09.
   2.   Lēmuma 15. panta 2. punktā tabulu aizstāj ar šādu tabulu:

                  “Attālums starp darbā pieņemšanas vietu un norīkojuma vietu (km)

                  Summa, izteikta EUR

                  0–150

                  0

                  > 150

                  73,98

                  > 300

                  131,52

                  > 500

                  213,73

                  > 800

                  345,26

                  > 1 300

                  542,55

                  > 2 000

                  649,43”

   3.   Lēmuma 15. panta 4. punktā minēto summu EUR 28,16 aizstāj ar EUR 28,78.
   2. pants
   Šis lēmums stājas spēkā nākamā mēneša pirmajā dienā pēc pieņemšanas.

      Luksemburgā, 2006. gada 27. jūnijā

            Padomes vārdā —

            priekšsēdētājs

         J. PRÖLL

      (1)  OV L 160, 28.6.2003., 72. lpp. Lēmumā grozījumi izdarīti ar Lēmumu 2005/442/EK (OV L 153, 16.6.2005., 32. lpp.).

      (2)  OV L 337, 22.12.2005., 7. lpp.


title: Padomes Lēmums (KĀDP) 2017/380 (2017. gada 3. marts), ar ko pagarina pilnvaru termiņu Eiropas Savienības īpašajam pārstāvim Tuvo Austrumu miera procesā (TAMP)

text:
               4.3.2017

               LV

               Eiropas Savienības Oficiālais Vēstnesis

               L 58/29

         PADOMES LĒMUMS (KĀDP) 2017/380
   (2017. gada 3. marts),
   ar ko pagarina pilnvaru termiņu Eiropas Savienības īpašajam pārstāvim Tuvo Austrumu miera procesā (TAMP)
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 33. pantu un 31. panta 2. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2015. gada 15. aprīlī pieņēma Lēmumu (KĀDP) 2015/599 (1), ar ko Fernando GENTILINI kungu iecēla par Eiropas Savienības īpašo pārstāvi (ESĪP) Tuvo Austrumu miera procesā (TAMP). ESĪP pilnvaru termiņš beigsies 2017. gada 28. februārī.

               (2)

               ESĪP pilnvaru termiņš būtu jāpagarina vēl par 16 mēnešiem.

               (3)

               ESĪP pilnvaras īstenos situācijā, kas var pasliktināties un varētu kavēt Līguma 21. pantā izklāstīto Savienības ārējās darbības mērķu sasniegšanu,

         IR PIEŅĒMUSI ŠO LĒMUMU.
   1. pants
   Eiropas Savienības īpašais pārstāvis
   ESĪP Tuvo Austrumu miera procesā (TAMP) Fernando GENTILINI kunga pilnvaru termiņš tiek pagarināts līdz 2018. gada 30. jūnijam. Padome, pamatojoties uz Politikas un drošības komitejas (PDK) novērtējumu un Savienības Augstā pārstāvja ārlietās un drošības politikas jautājumos (AP) priekšlikumu, var nolemt ESĪP pilnvaras izbeigt agrāk.
   2. pants
   Politikas mērķi
   1.   ESĪP pilnvaru pamatā ir Savienības politikas mērķi attiecībā uz TAMP.
   2.   Vispārējais mērķis ir visaptverošs miers, kas būtu jāpanāk, pamatojoties uz divu valstu risinājumu, – Izraēla un demokrātiska, vienota, dzīvotspējīga, miermīlīga un suverēna Palestīnas valsts, kuras pastāv viena otrai līdzās ar drošām un atzītām robežām, uztur normālas attiecības ar kaimiņvalstīm saskaņā ar Apvienoto Nāciju Organizācijas (ANO) Drošības padomes Rezolūcijām 242 (1967) un 338 (1973) un ar ko atceļ citas attiecīgās rezolūcijas, tostarp 2334 (2016), Madrides principiem, tostarp saskaņā ar principu “zeme apmaiņā pret mieru”, Ceļvedi, nolīgumiem, par kuriem puses iepriekš ir vienojušās, Arābu valstu miera iniciatīvu un Tuvo Austrumu Kvarteta (“Kvartets”) 2016. gada 1. jūlija ieteikumiem. Ņemot vērā dažādos Izraēlas un arābu attiecību aspektus, būtisks visaptveroša miera elements ir reģionālā dimensija.
   3.   Lai sasniegtu šo mērķi, politikas prioritātes ir pieturēties pie divu valstu risinājuma un atsākt un atbalstīt miera procesu. Būtisks sekmīga iznākuma elements ir skaidri parametri, ar ko nosaka pamatu sarunām, un Savienība savu nostāju attiecībā uz šādiem parametriem ir izklāstījusi Padomes 2009. gada decembra, 2010. gada decembra un 2014. gada jūlija secinājumos, kurus tā turpinās aktīvi īstenot.
   4.   Savienība ir apņēmusies strādāt kopā ar iesaistītajām pusēm un starptautiskās kopienas partneriem, tostarp piedaloties Kvartetā un aktīvi iesaistoties piemērotās starptautiskās iniciatīvās, lai sarunām radītu jaunu dinamiku.
   3. pants
   Pilnvaras
   1.   Lai sasniegtu politikas mērķus, ESĪP ir pilnvarots:

               a)

               sniegt aktīvu un efektīvu Savienības ieguldījumu darbībās un iniciatīvās, ar kurām ir paredzēts panākt pilnīgu izlīgumu izraēliešu un palestīniešu konfliktā, balstoties uz divu valstu risinājumu un ievērojot Savienības noteiktos parametrus un attiecīgās ANO Drošības padomes rezolūcijas, tostarp ANO DPR 2334 (2016), un iesniegt priekšlikumus ES rīcībai saistībā ar minēto;

               b)

               veicināt un uzturēt ciešus kontaktus ar visām miera procesa pusēm, attiecīgajiem politiskajiem dalībniekiem, citām reģiona valstīm, Kvarteta locekļiem un citām attiecīgām valstīm, kā arī ar ANO un citām attiecīgām starptautiskajām organizācijām, piemēram, Arābu valstu līgu, lai sadarbībā ar tām stiprinātu miera procesu;

               c)

               vajadzības gadījumā strādāt pie tā, lai, konsultējoties ar visām svarīgākajām ieinteresētajām personām un dalībvalstīm, sekmētu varbūtēju jaunu sarunu pamatsistēmu un dotu tajā savu ieguldījumu, jo īpaši – sekmējot 2017. gada 15. janvārī Parīzē notikušās konferences dalībnieku pieņemtās Kopīgās deklarācijas mērķus (2);

               d)

               aktīvi atbalstīt starp pusēm noritošās miera sarunas un dot tajās savu ieguldījumu, tostarp saistībā ar minētajām sarunām nākot klajā ar priekšlikumiem Savienības vārdā, kas atbilst tās ilgstošai konsolidētai politikai;

               e)

               nodrošināt pastāvīgu Savienības klātbūtni attiecīgajos starptautiskajos forumos;

               f)

               dot ieguldījumu krīzes pārvarēšanā un novēršanā, tostarp attiecībā uz Gazas joslu;

               g)

               dot ieguldījumu, ja to lūdz, pušu panākto starptautisko nolīgumu īstenošanā un iesaistīties diplomātiskos pasākumos, ja netiek ievēroti minēto nolīgumu noteikumi;

               h)

               palīdzēt politiskajos centienos panākt fundamentālas izmaiņas, lai rastu ilgtspējīgu risinājumu attiecībā uz Gazas joslu, kura ir turpmākās Palestīnas valsts sastāvdaļa un kuras jautājums sarunās būtu jāizskata;

               i)

               īpašu uzmanību pievērst tiem faktoriem, kas skar miera procesa reģionālo dimensiju, arābu partneru iesaistei un Arābu valstu miera iniciatīvas īstenošanai;

               j)

               konstruktīvi sadarboties ar līgumslēdzējām pusēm miera procesā, lai veicinātu demokrātijas pamatnormu, tostarp starptautisko humanitāro tiesību, cilvēktiesību un tiesiskuma, ievērošanu;

               k)

               nākt klajā ar priekšlikumiem par Savienības iesaistīšanos miera procesā un par to, kā labāk īstenot Savienības iniciatīvas un centienus, kas saistīti ar pašreizējā miera procesa turpmāko virzību, piemēram, Savienības ieguldījumu palestīniešu reformās, arī aptverot attiecīgo Savienības attīstības projektu politiskos aspektus;

               l)

               mudināt puses atturēties no vienpusējām darbībām, kas apdraudētu divu valstu risinājuma dzīvotspēju, proti, Jeruzālemē un okupētā Rietumkrasta C apgabalā;

               m)

               kā sūtnim Kvartetā regulāri ziņot par sarunu norisi un rezultātiem, kā arī par Kvarteta darbībām un palīdzēt sagatavot Kvarteta sūtņu sanāksmes, pamatojoties uz Savienības nostāju un koordinējot darbības ar citiem Kvarteta locekļiem;

               n)

               sadarbībā ar ESĪP cilvēktiesību jautājumos palīdzēt īstenot Savienības cilvēktiesību politiku, tostarp Savienības pamatnostādnes cilvēktiesību jomā, jo īpaši – Savienības pamatnostādnes par bērniem bruņotos konfliktos, kā arī par vardarbību pret sievietēm un meitenēm un par visa veida pret viņām vērstas diskriminācijas apkarošanu, un Savienības politiku attiecībā uz ANO Drošības padomes Rezolūciju 1325 (2000) par sievietēm, mieru un drošību, tostarp veicot uzraudzību un ziņojot par norisēm, kā arī formulējot ieteikumus saistībā ar minēto;

               o)

               palīdzēt reģiona sabiedriskās domas veidotājiem labāk izprast Savienības nozīmi.

         2.   ESĪP sniedz atbalstu AP darbā, vienlaikus saglabājot kopskatu par visām Savienības darbībām reģionā, kuras saistītas ar TAMP.
   4. pants
   Pilnvaru īstenošana
   1.   ESĪP ir atbildīgs par pilnvaru īstenošanu, rīkojoties AP pakļautībā.
   2.   PDK uztur privileģētus sakarus ar ESĪP un ir galvenais ESĪP kontaktpunkts saziņā ar Padomi. PDK saskaņā ar savām pilnvarām, neskarot AP pilnvaras, sniedz ESĪP stratēģiskas norādes un politisku virzību.
   3.   ESĪP strādā ciešā sadarbībā ar Eiropas Ārējās darbības dienestu (EĀDD) un tā attiecīgajām nodaļām.
   4.   ESĪP strādā ciešā sadarbībā ar Savienības pārstāvniecību Jeruzālemē, Savienības delegāciju Telavivā, kā arī ar citām attiecīgām Savienības delegācijām reģionā.
   5.   ESĪP darbojas galvenokārt reģionā, vienlaikus nodrošinot regulāru klātbūtni EĀDD mītnē.
   5. pants
   Finansējums
   1.   Finanšu atsauces summa, kas paredzēta, lai segtu izdevumus saistībā ar ESĪP pilnvarām, laikposmam no 2017. gada 1. marta līdz 2018. gada 30. jūnijam ir EUR 1 825 000.
   2.   Izdevumus pārvalda saskaņā ar procedūrām un noteikumiem, ko piemēro Savienības vispārējam budžetam.
   3.   Izdevumus pārvalda saskaņā ar ESĪP un Komisijas noslēgtu līgumu. ESĪP sniedz Komisijai pārskatu par visiem izdevumiem.
   6. pants
   Komandas izveide un sastāvs
   1.   ESĪP saskaņā ar ESĪP pilnvarām un atbilstīgajiem piešķirtajiem finanšu līdzekļiem ir atbildīgs par komandas izveidi. Komandā iekļauj personas, kam, kā pilnvarās paredzēts, ir īpašas zināšanas konkrētos politikas jautājumos. ESĪP nekavējoties informē Padomi un Komisiju par komandas sastāvu.
   2.   Dalībvalstis, Savienības iestādes un EĀDD var ierosināt personāla norīkošanu darbā pie ESĪP. Šāda norīkota personāla atalgojumu maksā, attiecīgi, nosūtītāja dalībvalsts, nosūtītāja Savienības iestāde vai EĀDD. Darbā pie ESĪP var nosūtīt arī ekspertus, ko dalībvalstis ir norīkojušas darbā Savienības iestādēs vai EĀDD. Starptautiskajiem līgumdarbiniekiem ir kādas dalībvalsts valstspiederība.
   3.   Viss norīkotais personāls turpina būt, attiecīgi, nosūtītājas dalībvalsts, nosūtītājas Savienības iestādes vai EĀDD administratīvā pakļautībā, un tas veic savus pienākumus un rīkojas ESĪP pilnvaru interesēs.
   4.   ESĪP darbinieki tiek izvietoti kopā ar attiecīgajām EĀDD nodaļām vai Savienības delegācijām, lai nodrošinātu viņu attiecīgo darbību saskaņotību un konsekvenci.
   7. pants
   ESĪP un ESĪP personāla privilēģijas un imunitāte
   Par privilēģijām, imunitāti un citām garantijām, kas vajadzīgas ESĪP misijas veikšanai un sekmīgai norisei un ESĪP personāla locekļiem, attiecīgi vienojas ar uzņēmējvalstīm. Šajā nolūkā dalībvalstis un EĀDD sniedz visu vajadzīgo atbalstu.
   8. pants
   ES klasificētās informācijas drošība
   ESĪP un ESĪP komandas locekļi ievēro drošības principus un minimālos standartus, kas ir noteikti Padomes Lēmumā 2013/488/ES (3).
   9. pants
   Piekļuve informācijai un apgādes atbalsts
   1.   Dalībvalstis, Komisija, EĀDD un Padomes Ģenerālsekretariāts nodrošina, ka ESĪP var piekļūt jebkurai atbilstīgai informācijai.
   2.   Savienības delegācijas reģionā un/vai dalībvalstis attiecīgos gadījumos nodrošina apgādes atbalstu reģionā.
   10. pants
   Drošība
   Saskaņā ar Savienības politiku par tāda personāla drošību, kas izvietots ārpus Savienības, lai veiktu operatīvas darbības saskaņā ar Līguma V sadaļu, ESĪP saskaņā ar ESĪP pilnvarām un pamatojoties uz drošības situāciju viņa atbildībā esošajā teritorijā veic visus praktiski iespējamos pasākumus visa ESĪP tiešā pakļautībā esošā personāla drošībai, jo īpaši:

               a)

               izstrādājot konkrētu drošības plānu, kura pamatā ir EĀDD norādes un kurā ietverti konkrēti fiziski, organizatoriski un procesuāli drošības pasākumi, reglamentējot to, kā tiek pārvaldīta personāla droša pārvietošanās uz viņa atbildībā esošo teritoriju un droša pārvietošanās tajā, kā arī reglamentējot drošības incidentu pārvaldību, tostarp ārkārtas situāciju plānu un evakuācijas plānu;

               b)

               nodrošinot, ka visam ārpus Savienības izvietotajam personālam ir augsta riska apdrošināšana atbilstīgi apstākļiem viņa atbildībā esošajā teritorijā;

               c)

               nodrošinot, ka visi ārpus Savienības izvietojamie ESĪP komandas locekļi, tostarp vietējie līgumdarbinieki, pirms vai tūlīt pēc ierašanās viņa atbildībā esošajā teritorijā ir piedalījušies atbilstīgā drošības apmācībā, kuras pamatā ir riska izvērtējuma pakāpe, ko minētajai teritorijai piešķīris EĀDD;

               d)

               nodrošinot, ka tiek īstenoti visi saskaņotie ieteikumi, kas sniegti pēc regulāra drošības izvērtējuma, un – saistībā ar progresa ziņojumu un pārskata ziņojumu par pilnvaru īstenošanu – rakstiski ziņojot Padomei, AP un Komisijai par šo ieteikumu īstenošanu un citiem drošības jautājumiem.

         11. pants
   Ziņojumi
   ESĪP regulāri sniedz mutiskus un rakstiskus ziņojumus AP un EĀDD. Papildus minimālajām prasībām sniegt ziņojumus un noteikt mērķus ESĪP regulāri sniedz ziņojumus PDK, kā tas izklāstīts Savienības īpašo pārstāvju iecelšanas, pilnvarošanas un finansēšanas pamatnostādnēs. Vajadzības gadījumā ESĪP ziņojumus sniedz arī Padomes darba grupām. Regulāros ziņojumus izsūta, izmantojot COREU tīklu. ESĪP var sniegt ziņojumus Ārlietu padomei. Saskaņā ar Līguma 36. pantu ESĪP var tikt iesaistīts Eiropas Parlamenta informēšanā.
   12. pants
   Koordinācija
   1.   ESĪP veicina Savienības darbības vienotību, konsekvenci un efektivitāti un palīdz nodrošināt, lai visi Savienības instrumenti un dalībvalstu darbības būtu saskaņotas Savienības politisko mērķu sasniegšanai. ESĪP darbības saskaņo ar Komisijas darbībām. ESĪP regulāri informē Savienības delegācijas un dalībvalstu pārstāvniecības Telavivā un Jeruzālemē.
   2.   Misijas norises vietā tiek uzturēta cieša saikne ar attiecīgajiem dalībvalstu pārstāvniecību vadītājiem, Savienības delegāciju vadītājiem un KDAP misiju vadītājiem. Viņi dara visu iespējamo, lai palīdzētu ESĪP īstenot pilnvaras. ESĪP ciešā sadarbībā ar Savienības delegācijas Telavivā vadītāju un Savienības pārstāvniecību Jeruzālemē sniedz norādes par vietējo politisko situāciju Eiropas Savienības Policijas misijas palestīniešu teritorijās (EUPOL COPPS) un Eiropas Savienības Robežu palīdzības misijas Rafas šķērsošanas punktā (EU BAM Rafah) vadītājiem. ESĪP uztur saikni arī ar citiem starptautiskiem un reģionāliem dalībniekiem attiecīgajā teritorijā.
   13. pants
   Pārskatīšana
   Šā lēmuma īstenošanu un tā saderību ar citām Savienības darbībām reģionā regulāri pārskata. ESĪP līdz 2017. gada 30. septembrim iesniedz Padomei, AP un Komisijai progresa ziņojumu un līdz 2018. gada 31. martam – visaptverošu ziņojumu par pilnvaru īstenošanu.
   14. pants
   Stāšanās spēkā
   Šis lēmums stājas spēkā tā pieņemšanas dienā.
   To piemēro no 2017. gada 1. marta.

      Briselē, 2017. gada 3. martā

            Padomes vārdā –

            priekšsēdētājs

         M. FARRUGIA

      (1)  Padomes Lēmums (KĀDP) 2015/599 (2015. gada 15. aprīlis), ar ko ieceļ Eiropas Savienības īpašo pārstāvi Tuvo Austrumu miera procesā (TAMP) (OV L 99, 16.4.2015., 29. lpp.).

      (2)  Viena dalībvalsts (Apvienotā Karaliste) piedalījās tikai kā novērotāja un neparakstīja konferencē pieņemto Kopīgo deklarāciju.

      (3)  Padomes Lēmums 2013/488/ES (2013. gada 23. septembris) par drošības noteikumiem ES klasificētas informācijas aizsardzībai (OV L 274, 15.10.2013., 1. lpp.).


title: Eiropas Parlamenta Lēmums (ES) 2016/1494 (2016. gada 28. aprīlis) par Eiropas Savienības iestāžu Tulkošanas centra 2014. finanšu gada pārskatu apstiprināšanu

text:
               14.9.2016

               LV

               Eiropas Savienības Oficiālais Vēstnesis

               L 246/185

         EIROPAS PARLAMENTA LĒMUMS (ES) 2016/1494
   (2016. gada 28. aprīlis)
   par Eiropas Savienības iestāžu Tulkošanas centra 2014. finanšu gada pārskatu apstiprināšanu
   EIROPAS PARLAMENTS,

               —

               ņemot vērā Eiropas Savienības iestāžu Tulkošanas centra 2014. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Savienības iestāžu Tulkošanas centra 2014. finanšu gada pārskatiem ar Centra atbildi (1),

               —

               ņemot vērā deklarāciju (2) par pārskatu ticamību, kā arī par pakārtoto darījumu likumību un pareizību, kuru Revīzijas palāta sniegusi par 2014. finanšu gadu saskaņā ar Līguma par Eiropas Savienības darbību 287. pantu,

               —

               ņemot vērā Padomes 2016. gada 12. februāra ieteikumu par apstiprinājumu, ko sniedz Centram par 2014. finanšu gada budžeta izpildi (05584/2016 – C8-0068/2016),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

               —

               ņemot vērā Padomes 1994. gada 28. novembra Regulu (EK) Nr. 2965/94, ar ko izveido Eiropas Savienības iestāžu Tulkošanas centru (4), un jo īpaši tās 14. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5),

               —

               ņemot vērā Komisijas 2013. gada 30. septembra Deleģēto regulu (ES) Nr. 1271/2013 par finanšu pamatregulu struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 208. pantā (6), un jo īpaši tās 108. pantu,

               —

               ņemot vērā Reglamenta 94. pantu un V pielikumu,

               —

               ņemot vērā Budžeta kontroles komitejas ziņojumu (A8-0084/2016),

               1.

               konstatē, ka Eiropas Savienības iestāžu Tulkošanas centra galīgie gada pārskati ir tādi, kā norādīts Revīzijas palātas ziņojuma pielikumā;

               2.

               apstiprina Eiropas Savienības iestāžu Tulkošanas centra 2014. finanšu gada pārskatus;

               3.

               uzdod priekšsēdētājam šo lēmumu nosūtīt Eiropas Savienības iestāžu Tulkošanas centra direktoram, Padomei, Komisijai un Revīzijas palātai un nodrošināt tā publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerāldirektors

         Klaus WELLE

      (1)  OV C 409, 9.12.2015., 33. lpp.

      (2)  Skatīt 1. zemsvītras piezīmi.

      (3)  OV L 298, 26.10.2012., 1. lpp.

      (4)  OV L 314, 7.12.1994., 1. lpp.

      (5)  OV L 357, 31.12.2002., 72. lpp.

      (6)  OV L 328, 7.12.2013., 42. lpp.


title: 2011/757/ES: Eiropas Parlamenta Lēmums ( 2011. gada 25. oktobris ) par Eiropas Policijas akadēmijas kontu slēgšanu attiecībā uz 2009. finanšu gadu

text:
               26.11.2011

               LV

               Eiropas Savienības Oficiālais Vēstnesis

               L 313/25

         EIROPAS PARLAMENTA LĒMUMS
   (2011. gada 25. oktobris)
   par Eiropas Policijas akadēmijas kontu slēgšanu attiecībā uz 2009. finanšu gadu
   (2011/757/ES)
   EIROPAS PARLAMENTS,
   ņemot vērā Eiropas Policijas akadēmijas 2009. finanšu gada galīgos pārskatus,
   ņemot vērā Revīzijas palātas ziņojumu par Eiropas Policijas akadēmijas 2009. finanšu gada pārskatiem, ar Akadēmijas atbildēm (1),
   ņemot vērā Padomes 2011. gada 15. februāra ieteikumu (05892/2011 – C7-0052/2011),
   ņemot vērā Parlamenta 2011. gada 10. maija lēmumu (2), ar kuru ir atlikts lēmums par 2009. finanšu gada budžeta izpildes apstiprināšanu, kā arī Eiropas Policijas akadēmijas direktora atbildes,
   ņemot vērā EK līguma 276. pantu un Līguma par Eiropas Savienības darbību 319. pantu,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (3), un jo īpaši tās 185. pantu,
   ņemot vērā Padomes 2005. gada 20. septembra Lēmumu 2005/681/TI, ar ko izveido Eiropas Policijas akadēmiju (CEPOL) (4), un jo īpaši tā 16. pantu,
   ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 94. pantu,
   ņemot vērā Komisijas 2011. gada 30. jūnija Lēmumu C(2011) 4680, ar ko Eiropas Policijas akadēmijai, pamatojoties uz tās pieprasījumu, atļauts piemērot atkāpi no Regulas (EK, Euratom) Nr. 2343/2002 noteikumiem,
   ņemot vērā Eiropas Policijas akadēmijas 2010. gada 12. jūlija ziņojumu par privātu izdevumu atlīdzināšanu (10/0257/KA),
   ņemot vērā Eiropas Policijas akadēmijas uzdevumā veikto ārējo revīziju par privātu izdevumu atlīdzināšanu (līgums Nr. CEPOL/2010/001),
   ņemot vērā galaziņojumu par Eiropas Policijas akadēmijas piecu gadu darbības ārējo novērtējumu (līgums Nr. CEPOL/CT/2010/002),
   ņemot vērā Tiesiskuma, brīvības un drošības ģenerāldirektorāta 2009. gada darbības pārskatu,
   ņemot vērā Eiropas Policijas akadēmijas ceturto progresa ziņojumu par daudzgadu darbības plāna 2010.–2014. gadam izpildi,
   ņemot vērā Revīzijas palātas ziņojumu par Eiropas Policijas akadēmijas daudzgadu darbības plāna 2010.–2014. gadam izpildi,
   ņemot vērā Iekšējās revīzijas dienesta (IRD) 2011. gada 4. jūlija piezīmi (ats.: Ares (2011) 722479) attiecībā uz Eiropas Policijas akadēmijas trešo progresa ziņojumu par daudzgadu darbības plāna 2010.–2014. gadam izpildi,
   ņemot vērā Eiropas Policijas akadēmijas ziņojumu par Eiropas Parlamenta rezolūcijas “2009. finanšu gada budžeta izpildes apstiprināšana – Eiropas Policijas akadēmija” izpildi un šā ziņojuma pielikumus,
   ņemot vērā Eiropas Policijas akadēmijas ziņojumu par publiskā iepirkuma rokasgrāmatas piemērošanu laikposmā no 2010. gada 1. jūlija līdz 2011. gada 1. jūlijam un šā ziņojuma pielikumu,
   ņemot vērā Reglamenta 77. pantu un VI pielikumu,
   ņemot vērā Budžeta kontroles komitejas otro ziņojumu (A7-0330/2011),

               1.

               apstiprina Eiropas Policijas akadēmijas kontu slēgšanu attiecībā uz 2009. finanšu gadu;

               2.

               uzdod priekšsēdētājam šo lēmumu nosūtīt Eiropas Policijas akadēmijas direktoram, Padomei, Komisijai un Revīzijas palātai, kā arī nodrošināt tā publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Jerzy BUZEK

            Ģenerālsekretārs

         Klaus WELLE

      (1)  OV C 338, 14.12.2010., 137. lpp.

      (2)  OV L 250, 27.9.2011., 260. lpp.

      (3)  OV L 248, 16.9.2002., 1. lpp.

      (4)  OV L 256, 1.10.2005., 63. lpp.

      (5)  OV L 357, 31.12.2002., 72. lpp.


title: Padomes Lēmums 2012/123/KĀDP ( 2012. gada 27. februāris ), ar kuru groza Lēmumu 2011/523/ES, ar ko daļēji aptur starp Eiropas Ekonomikas kopienu un Sīrijas Arābu Republiku noslēgtā sadarbības nolīguma piemērošanu

text:
               28.2.2012

               LV

               Eiropas Savienības Oficiālais Vēstnesis

               L 54/18

         PADOMES LĒMUMS 2012/123/KĀDP
   (2012. gada 27. februāris),
   ar kuru groza Lēmumu 2011/523/ES, ar ko daļēji aptur starp Eiropas Ekonomikas kopienu un Sīrijas Arābu Republiku noslēgtā sadarbības nolīguma piemērošanu
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 207. pantu saistībā ar 218. panta 9. punktu,
   ņemot vērā Eiropas Komisijas priekšlikumu,
   tā kā:

               (1)

               Eiropas Ekonomikas kopiena un Sīrijas Arābu Republika 1977. gada 18. janvārī noslēdza sadarbības nolīgumu (1) (“sadarbības nolīgums”), lai veicinātu vispārējo sadarbību ar mērķi stiprināt abu pušu attiecības.

               (2)

               Padome 2011. gada 2. septembrī pieņēma Lēmumu 2011/523/ES (2), kas daļēji aptur sadarbības nolīguma piemērošanu līdz brīdim, kad Sīrijas iestādes izbeigs sistemātiskos cilvēktiesību pārkāpumus un panāks atbilstību vispārējām starptautisko tiesību normām un sadarbības nolīguma pamatā esošajiem principiem.

               (3)

               Kopš tā laika un ņemot vērā situācijas pasliktināšanos Sīrijā, Savienība ir pieņēmusi papildu ierobežojošus pasākumus, kas vērsti pret Sīrijas režīmu (3).

               (4)

               Šajā sakarībā arī turpmāk būtu jāpiemēro sadarbības nolīguma daļēja apturēšana. Saskaņā ar Lēmumā 2011/523/ES noteikto pieeju apturēšanai vajadzētu būt vērstai pret Sīrijas iestādēm, nevis iedzīvotājiem, un tā būtu attiecīgi jāierobežo. Tā kā Sīrijas režīms gūst īpašu labumu no tirdzniecības ar zeltu, dārgmetāliem un dimantiem un tādējādi tiek atbalstīta Sīrijas represīvā politika, apturēšana būtu jāpaplašina, to attiecinot arī uz šo materiālu tirdzniecību,

         IR PIEŅĒMUSI ŠO LĒMUMU.
   1. pants
   Šā lēmuma pielikumā uzskaitītos pasākumus iekļauj Lēmuma 2011/523/ES pielikumā.
   2. pants
   Šo lēmumu paziņo Sīrijas Arābu Republikai.
   3. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Briselē, 2012. gada 27. februārī

            Padomes vārdā –

            priekšsēdētāja

         C. ASHTON

      (1)  OV L 269, 27.9.1978., 2. lpp.

      (2)  OV L 228, 3.9.2011., 19. lpp.

      (3)  Padomes Regula (ES) Nr. 36/2012 (2012. gada 18. janvāris) par ierobežojošiem pasākumiem saistībā ar situāciju Sīrijā (OV L 16, 19.1.2012., 1. lpp.), Padomes Īstenošanas regula (ES) Nr. 55/2012 (2012. gada 23. janvāris), ar ko īsteno Regulas (ES) Nr. 36/2012 par ierobežojošiem pasākumiem saistībā ar situāciju Sīrijā 33. panta 1. punktu (OV L 19, 24.1.2012., 6. lpp.), Padomes Īstenošanas lēmums 2012/37/KĀDP (2012. gada 23. janvāris), ar ko īsteno Lēmumu 2011/782/KĀDP par ierobežojošiem pasākumiem pret Sīriju (OV L 19, 24.1.2012., 33. lpp.).

      PIELIKUMS

         To pasākumu saraksts, kas minēti 1. pantā

                  “6)

                  Sīrijas valdībai, tās valsts struktūrām, uzņēmumiem un aģentūrām, Sīrijas Centrālajai bankai un personām, vienībām vai struktūrām, kas rīkojas to vārdā vai to vadībā, vai vienībām, vai struktūrām, kas ir to īpašumā vai kontrolē, tieši vai netieši pārdot, piegādāt, nodot vai eksportēt zeltu, dārgmetālus un dimantus, kā uzskaitīts turpmāk, neatkarīgi no tā, vai to izcelsme ir Savienībā vai ārpus tās.

                  7)

                  No Sīrijas valdības, tās valsts struktūrām, uzņēmumiem un aģentūrām, Sīrijas Centrālās bankas un personām, vienībām vai struktūrām, kas rīkojas to vārdā vai to vadībā, vai vienībām, vai struktūrām, kas ir to īpašumā vai kontrolē, tieši vai netieši, iepirkt, importēt vai transportēt zeltu, dārgmetālus un dimantus, kā uzskaitīts turpmāk, neatkarīgi no tā, vai attiecīgā priekšmeta izcelsme ir Sīrijā vai ārpus tās; un

                  8)

                  Sīrijas valdībai, tās valsts struktūrām, uzņēmumiem un aģentūrām, Sīrijas Centrālajai bankai un personām, vienībām vai struktūrām, kas rīkojas to vārdā vai to vadībā, vai vienībām, vai struktūrām, kas ir to īpašumā vai kontrolē, tieši vai netieši sniegt tehnisku palīdzību vai starpniecības pakalpojumus, finansējumu vai finansiālu palīdzību saistībā ar 6) un 7) punktā uzskaitītajām precēm.

            Šajā pielikumā minētais zelts, dārgmetāli un dimanti ir:

                     HS kods

                     Apraksts

                  7102

                  Apstrādāti vai neapstrādāti dimanti, bet neiedarināti un nenostiprināti.

                  7106

                  Sudrabs (ieskaitot ar zeltu vai platīnu pārklātu sudrabu), neapstrādāts, daļēji apstrādāts vai pulverveidā.

                  7108

                  Zelts (ieskaitot platinētu zeltu), neapstrādāts, daļēji apstrādāts vai pulverveidā.

                  7109

                  Ar zeltu plaķēti parastie metāli vai sudrabs, tikai daļēji apstrādāts.

                  7110

                  Platīns, neapstrādāts, pusapstrādāts vai pulverveidā.

                  7111

                  Ar platīnu plaķēti parastie metāli, sudrabs vai zelts, tikai daļēji apstrādāts.

                  7112

                  Dārgmetālu vai ar dārgmetālu plaķētu metālu lūžņi un atlūzas; citādi atkritumi un lūžņi, kuri satur dārgmetālus vai dārgmetālu savienojumus un kurus izmanto galvenokārt dārgmetālu reģenerēšanai.”


title: Komisijas lēmums (1991. gada 30. jūlijs) par Padomdevējas komitejas izveidošanu muitas un netiešo nodokļu lietās

text:
Svarīgs juridisks paziņojums

|

31991D0453

Oficiālais Vēstnesis L 241 , 30/08/1991 Lpp. 0043 - 0045 Speciālizdevums somu valodā: Nodaļa 2 Sējums 8 Lpp. 0090  Speciālizdevums zviedru valodā: Nodaļa 2 Sējums 8 Lpp. 0090

		Komisijas lēmums(1991. gada 30. jūlijs)par Padomdevējas komitejas izveidošanu muitas un netiešo nodokļu lietās(91/453/EEK)EIROPAS KOPIENU KOMISIJA,ņemot vērā Eiropas Kopienas dibināšanas līgumu,tā kā Padomdevēja komiteja muitas lietās tika izveidota ar Komisijas lēmumu 73/351/EEK [1], kas grozīts ar lēmumu 86/565/EEK [2], lai iegūtu profesionālo un patērētāju aprindu viedokļus par problēmām, kas rodas sakarā ar muitas savienības darbību;tā kā nav foruma profesionālo interešu pārstāvībai netiešo nodokļu lietās, un tā kā būtu jāpieņem noteikumu par ieinteresēto pušu konsultācijām šādās lietās;tā kā vadoties no pieredzes, ir kļuvis skaidrs, ka ir nepieciešamas izmaiņas esošās Padomdevējas komitejas struktūrā un darbībā, lai ļautu tai efektīvāk koncentrēties uz tiem Kopienas muitas un nodokļu politikas aspektiem, kurus Komisija un pati Komiteja vēlas izstrādāt sīkāk;tā kā būtu jāizveido Padomdevēja komiteja muitas un netiešo nodokļu lietās, ievērojot šos jaunos apstākļus;tā kā Komitejas reglamentam būtu jāatspoguļo iepriekšējā pieredze,IR PIEŅĒMUSI ŠO LĒMUMU.1. pantsKomisijai tiek pievienota Padomdevēja komiteja muitas un netiešo nodokļu lietās, turpmāk — "Komiteja".Tā sastāv no šādu kategoriju pārstāvjiem: rūpniecība, lauksaimniecība un zivsaimniecība, tirdzniecība, transports, apdrošināšanas un banku sektors, muitas aģenti (ieskaitot ekspedīcijas aģentus), tūrisms, darba ņēmēji, patērētāji un mazie un vidējie uzņēmumi.2. pantsKomiteja sniedz atzinumus Komisijai visās lietās, kuras ir saistītas ar muitas politiku, PVN un akcīzes nodokļiem, vai nu pēc Komisijas lūguma, vai pēc savas iniciatīvas.3. pants1. Komitejā ir 19 locekļi.2. Vietas tiek piešķirtas šādi:- trīs — rūpniecības pārstāvjiem,- divas — lauksaimniecības un zivsaimniecības pārstāvjiem,- divas — arodbiedrību pārstāvjiem,- divas — tirdzniecības un rūpniecības kameru pārstāvjiem,- divas — transporta pārstāvjiem,- vienu — apdrošināšanas un banku sektora pārstāvim,- divas — muitas aģentu (iekļaujot ekspedīcijas aģentus) pārstāvjiem,- vienu — tūrisma organizāciju pārstāvim,- vienu — darba ņēmēju pārstāvim,- divas — patērētāju pārstāvjiem,- vienu — mazo un vidējo uzņēmumu pārstāvim.4. pantsKomitejas locekļus ieceļ Komisija.Kopienas līmeņa vai starptautiskās profesionālās vai patērētāju organizācijas, kuras visvairāk pārstāv tās aktivitātes, ko ietekmē muitas un nodokļu lietas, iesaka divus kandidātus Komisijai no dažādām dalībvalstīm katrai vietai, kas tām piešķirtas.5. pantsKatram Komitejas loceklim 4. pantā aprakstītajā kārtībā tiek iecelts vietnieks.Neierobežojot 9. pantu, vietnieki piedalās Komitejas sēdēs un tās darbā tikai tad, ja tie locekļi, kuriem viņi ir vietnieki, to nespēj.6. pantsKomitejas locekļu pilnvaru termiņš ir trīs gadi. Šis termiņš ir atjaunojams.Pēc trīs gadu termiņa beigšanās locekļi paliek savā amatā, kamēr viņi tiek aizstāti vai iecelti amatā no jauna.Locekļa pilnvaru termiņš izbeidzas, pirms ir pagājuši trīs gadi, gadījumā, ja viņš atkāpjas no amata, beidz piederēt organizācijai, kuru viņš pārstāv, vai viņa nāves gadījumā. Tas var izbeigties arī tad, ja organizācija, kura viņu ir ieteikusi, lūdz viņu nomainīt.Lai nomainītu šādu locekli atlikušajā pilnvaru termiņā, personu ieceļ saskaņā ar kārtību, kas noteikta 4. pantā.Locekļi nesaņem atalgojumu par saviem pakalpojumiem.7. pantsInformatīvos nolūkos Komisija publicē locekļu un viņu vietnieku sarakstu Eiropas Kopienu Oficiālajā Vēstnesī.8. pantsKomiteja ievēl priekšsēdētāju un divus priekšsēdētāja vietniekus uz trijiem gadiem. Ievēlēšanai vajadzīgs klātesošo locekļu divu trešdaļu vairākums. Ievēlētie locekļi ir Komitejas amatpersonas.Komiteja var ievēlēt no savu locekļu vidus citas amatpersonas, arī ar divu trešdaļu vairākumu.Amatpersonas sagatavo un organizē Komitejas darbu.9. pantsKomiteja vai Komisijas attiecīgās nodaļas var pieaicināt jebkuru personu, kam ir speciālista kvalifikācija, piedalīties tās darbībā kā ekspertam par noteiktu darba kārtības jautājumu.Eksperti piedalās tikai to jautājumu apspriešanā, sakarā ar kuriem viņi tikuši pieaicināti.10. pantsKomiteja var izveidot darba grupas.11. pants1. Komiteju sasauc Komisija, un tās sanāksmes notiek Komisijas mītnē. Amatpersonu sanāksmes sasauc priekšsēdētājs, saskaņojot ar Komisiju.2. Attiecīgo Komisijas departamentu pārstāvji piedalās Komitejas, tās amatpersonu un darba grupu sanāksmēs.3. Sekretariāta pakalpojumus Komitejai, tās amatpersonām un darba grupām sniedz Komisija.12. pantsKomitejas apspriežamajos jautājumos balsojumi netiek veikti.Komisija, lūdzot Komitejas atzinumu, var noteikt termiņu šāda atzinuma sniegšanai.Pārstāvēto kategoriju izteiktos viedokļus ieraksta protokolā, kuru nosūta Komisijai.Ja Komitejā ir panākta vienprātība par sniedzamo atzinumu, Komiteja sagatavo kopīgu slēdzienu, kuru pievieno protokolam.13. pantsJa Komisija informē Komitejas locekļus, ka pieprasītais atzinums vai izvirzītais jautājums skar konfidenciālas lietas, locekļiem ir pienākums neizpaust informāciju, kuru tie ieguvuši, darbojoties Komitejā vai tās darba grupās.Šādos gadījumos vienīgi Komitejas locekļi vai attiecīgo Komisijas nodaļu pārstāvji piedalās sanāksmēs.14. pantsAr šo tiek atcelts lēmums 73/351/EEK.15. pantsŠis lēmums stājas spēkā no 1991. gada 30. jūlija.Briselē, 1991. gada 30. jūlijāKomisijas vārdā —Komisijas locekleChristiane Scrivener[1] OV L 321, 22.11.1973., 37. lpp.[2] OV L 331, 25.11.1986., 18. lpp.--------------------------------------------------


title: Komisijas lēmums (1996. gada 10. aprīlis), par Kopīgā pētniecības centra reorganizāciju

text:
Svarīgs juridisks paziņojums

|

31996D0282

Oficiālais Vēstnesis L 107 , 30/04/1996 Lpp. 0012 - 0015

		Komisijas Lēmums(1996. gada 10. aprīlis),par Kopīgā pētniecības centra reorganizāciju(96/282/Euratom)EIROPAS KOPIENU KOMISIJA,ņemot vērā Eiropas Atomenerģijas kopienas dibināšanas līgumu un jo īpaši tā 8. pantu un 131. panta 2. punktu,ņemot vērā Kopīgā pētniecības centra valdes atzinumu,tā kā Kopīgajā pētniecības centrā (KPC) saskaņā ar Komisijas 1985. gada 20. novembra Lēmumu 85/593/Euratom par Kopīgā pētniecības centra (KPC) reorganizāciju [1], kurā jaunākie grozījumi izdarīti ar Lēmumu 93/95/Euratom [2] un ar Lēmumu 94/809/Euratom [3], ir izveidota tam uzticētajiem uzdevumiem atbilstīga struktūra;tā kā šī struktūra jāpārveido, tiklīdz Komisija to uzskata par nepieciešamu KPC darbības efektivitātes optimizācijai un pilnīgai Komisijas noteikto prioritāšu ievērošanai;tā kā Komisija 1996. gada 16. janvārī ir pieņēmusi lēmumu par to, ka KPC kļūst par Komisijas Ģenerāldirektorātu, lai nodrošinātu centra vadības autonomiju, kas vajadzīga tā uzdevumu sekmīgai īstenošanai;tā kā tāpēc Lēmums 85/593/Euratom un tā grozījumi ir attiecīgi jāaizstāj ar šo lēmumu,IR PIEŅĒMUSI ŠO LĒMUMU.1. pantsKopīgais pētniecības centrs, turpmāk tekstā "KPC", sastāv ko Komisijas izveidotām iestādēm, lai īstenotu Kopienas pētījumu programmas un citus uzdevumus, kurus tam dod Komisija.2. pantsKPC pārvaldes institūcijas ir:- ģenerāldirektors,- valde,- zinātniskā komiteja.3. pantsKPC darbojas Komisijas iecelta ģenerāldirektora vadībā. Ģenerāldirektors un daļa tā tiešā pakļautībā esošo dienestu atrodas Briselē.Ģenerāldirektors veic visus KPC efektīvai darbībai vajadzīgos pasākumus, kuri atbilst spēkā esošajiem noteikumiem un viņam piešķirtajām pilnvarām.Turpmāk paredzētajā kārtībā ģenerāldirektors:- sagatavo iesniegšanai Komisijā programmu projektus dažādās KPC darbības jomās, norādot to finansiālos aspektus,- nosaka KPC darbības stratēģiju, īpaši attiecībā uz konkurējošām darbībām, un veic vajadzīgos pasākumus, lai nodrošinātu to izpildi,- apspriež un slēdz līgumus ar trešām pusēm,- atbild par programmu īstenošanu un to finanšu vadību,- nosaka KPC iekšējo organizāciju, jo īpaši ņemot vērā budžeta prasības,- piešķirto pilnvaru robežās īsteno iecēlušās iestādes piešķirtās, Civildienesta nolikumā amatpersonām paredzētās un citas ar amatu uzticētās pilnvaras saskaņā ar darba tiesību normām slēgt darba līgumus ar pārējiem darbiniekiem.4. pants1. Ar šo tiek izveidota KPC valde. Tās sastāvā ir šādi locekļi:a) augsta ranga pārstāvis no katras dalībvalsts, kurus izvirza attiecīgā dalībvalsts, bet ieceļ Komisija;b) priekšsēdētājs, kuru ievēlē a) apakšpunktā minētie dalībvalstu pārstāvji.Visus valdes locekļus ieceļ amatā uz trīs gadu termiņu, kas ir pagarināms.2. Valde palīdz ģenerāldirektoram un sniedz atzinumus iesniegšanai Komisijā par jautājumiem, kas attiecas uz:- KPC lomu Kopienas pētniecības un tehnoloģiju izstrādes stratēģijā,- KPC zinātnisko, tehnisko un finansiālo vadību, kā arī tam uzticēto uzdevumu veikšanu.Attiecībā uz jautājumiem, par kuriem ģenerāldirektoru pilnvarojusi Komisija, un jo īpaši jautājumos, kas ir valdes kompetencē, ģenerāldirektors pirms savu priekšlikumu īstenošanas par tiem aicina valdi sniegt atzinumu.Par visiem jautājumiem, kas tiek iesniegti lēmuma pieņemšanai Komisijā, vispirms ir jāsaņem valdes atzinums.Valde jo īpaši nodarbojas ar:i) KPC īstenojamo konkrēto programmu projektiem, kā arī priekšlikumiem par jauniem uzdevumiem, kas uzdodami izpildīt KPC;ii) stratēģisko plānu izstrādāšanu vairākiem gadiem visās KPC darbības jomās, un katru gadu ne vēlāk par 31. decembri attiecīgo gada plānu izstrādāšanu, kurā norādīti visu darba programmu mērķi nākamajam gadam, un ir iekļauti programmu kopsavilkumi ar galvenajiem datiem, atsauces uz publikācijām un plānotās izmaksas;iii) KPC pētniecības un tehnoloģiju izstrāžu programmu kontroli:- to īstenošanu, īpašu vērību veltot atbilstībai Kopienas vajadzībām,- to izstrādes saskanību ar konkrētām rīcības programmām saskaņā ar bāzes programmām; šim nolūkam valde reizi gadā organizēs viedokļu apmaiņas ar attiecīgo programmu komitejām,- to iespējamās korekcijas;iv) attiecību kontroli ar citiem Komisijas dienestiem un trešām pusēm pēc klienta/uzņēmēja principa;v) KPC konkurējošo darbību stratēģiju un to kontroli;vi) priekšlikumu formulēšanu KPC gada budžetam un tā izpildes uzraudzību;vii) - KPC organizāciju,- tā finanšu vadību,- lielākajām investīcijām,- pētniecības pasākumu īstenošanu,- vēlāko novērtēšanu, izmantojot "apmeklētāju grupas", kas izveidotas no neatkarīgiem ekspertiem, un to rekomendāciju kontroli;viii) personāla politiku, ar īpašu uzsvaru uz:- KPC personāla politikas priekšlikumu formulēšanu,- aspektiem, kas saistīti ar personāla mobilitāti, zinātniskā un tehniskā personāla apmaiņu ar valsts un privātajām iestādēm dalībvalstīs;ix) augsta ranga KPC personāla iecelšanu amatā, pilnvaru termiņa pagarināšanu vai atcelšanu no amata.3. Valde sniedz atzinumus ar balsu vairākumu, kas nepieciešams saskaņā ar EAEK Līguma 118. panta 2. punktu, un balsis vērtē saskaņā ar šo Līgumu. Priekšsēdētājs nebalso.Komisija ļoti rūpīgi iepazīstas ar valdes sniegto atzinumu. Ja ģenerāldirektora priekšlikumam nav valdes piekrišanas, par to paziņo Komisijai, kas attiecīgajā jautājumā pieņem lēmumu. Valde jāinformē par Komisijas lēmumu. Padome nekavējoties jāinformē, ja pieņemot lēmumu, tas nesaskan ar valdes atzinumu. Tā jāinformē arī par iemesliem, kāpēc pieņemts šāds lēmums.Ja Komisija neakceptē valdes atzinumu jautājumos, par kuriem lēmums jāpieņem Komisijai, ar šādiem jautājumiem saistīto pasākumu īstenošanu atliek uz vienu mēnesi; šā mēneša laikā attiecīgos jautājumus nosūta atpakaļ valdei atkārtotai izskatīšanai, un tai jāsniedz jauns atzinums. Pēc šā atzinuma saņemšanas vai attiecīgā mēneša beigās Komisija pieņem galīgo lēmumu, un par to informē valdi. Ja valdes atzinums nav pieņemams, Komisija par savu lēmumu un par tā pieņemšanas iemesliem nekavējoties informē Padomi. Komisija pastāvīgi informē valdi par tiem lēmumiem, kas attiecas uz KPC visos jautājumos, par kuriem valde ir sniegusi atzinumu.Valde ar Komisijas starpniecību par visiem ar KPC darbību saistītajiem jautājumiem var iesniegt atzinumus Padomei un Eiropas Parlamentam.4. Valde iesniedz piezīmes par ģenerāldirektora gadskārtējo vadības pārskatu. Šīs piezīmes kopā ar Komisijas apstiprinātu gada vadības pārskatu jānosūta Padomei un Eiropas Parlamentam.Valde dod padomus ģenerāldirektoram par KPC veicamo uzdevumu novērtēšanas organizāciju gan attiecībā uz zinātniskajiem un tehniskajiem rezultātiem, gan centra administratīvo un finanšu vadību; tā dod ieteikumus par šai novērtēšanai uzaicināmo neatkarīgo ekspertu izraudzīšanos. Valde par šo novērtējumu rezultātiem iesniedz savas piezīmes.5. Valdes sanāksmes notiek vismaz četras reizes gadā.Valde izstrādā savu reglamentu, tostarp valdes darba organizācijas noteikumus.KPC valdei nodrošina sekretariātu un nodod tās rīcībā visu pieprasīto informāciju.5. pantsAr šo tiek izveidota KPC zinātniskā komiteja, kas palīdz ģenerāldirektoram.Pusi no zinātniskās komitejas locekļiem izraugās ģenerāldirektors no struktūrvienību galvenajiem vadītājiem vai projektu vadītājiem un augsta ranga personāla, bet otru pusi veido zinātniskā un tehniskā personāla ievēlēti šā personāla pārstāvji.Zinātniskā komiteja ar ģenerāldirektoru regulāri apspriež visus ar KPC darbību saistītos zinātniska un tehniska rakstura jautājumus. Šajā sakarā tā piedalās programmu projektu izstrādāšanā.6. pants1. Ģenerāldirektors sagatavo programmu projektus visās KPC darbības jomās, ņemot vērā Padomes un Eiropas Parlamenta pieņemto vispārīgo politiku un Komisijas vispārējās pamatnostādnes.2. Programmu projektus apspriež valde.3. Komisija pārbauda programmu projektus, jo īpaši ņemot vērā Kopienas vispārīgās politikas, un ievērojot to budžeta situāciju. Tā pieņem priekšlikumus saskaņā ar Līguma noteikumiem, un tos iesniedz Padomei.7. pants1. Ģenerāldirektors ir atbildīgs par KPC uzticēto programmu pienācīgu izpildi. Ar saviem lēmumiem viņš vada institūtu un dienestu darbību, un pieņem lēmumus par programmu mērķu izpildes alternatīvo metožu izvēli.2. Ģenerāldirektors Komisijai sniedz visu informāciju, kas tai vajadzīga Euratom Līguma 11. pantā noteikto ziņojumu sagatavošanai.3. Ģenerāldirektors pēc vajadzības nodrošina secīgi izpildāmo programmu pienācīgu koordinēšanu un savstarpēju saistību to īstenošanas un sagatavošanas laikā, konkrēti ņemot vērā KPC zinātnisko un ražošanas infrastruktūru. Ģenerāldirektors reizi divos gados veic visu īstenojamo programmu pārbaudi un pārskatīšanu.8. pants1. Ģenerāldirektors katru gadu veic programmu izpildei vajadzīgo finanšu līdzekļu daudzuma aprēķinus, kas vajadzīgi Kopienas orientējošā budžeta projekta attiecīgāsdaļas sastādīšanai. Šajā tāmē iekļauj paredzamos ieņēmumus un izdevumus, prognozes par KPC darbu un konkurējošajām darbībām.Orientējošu pētniecības darbu budžeta projektu sastādīšanai mutatis mutandis piemēro 6. panta noteikumus.2. Ģenerāldirektors apstiprina KPC izdevumus, paraksta maksājuma uzdevumus un rēķinus, kā arī slēdz līgumus un apstiprina līdzekļu pārskaitījumus.3. Ģenerāldirektors finanšu gada beigās par attiecīgo finanšu gadu iesniedz Komisijai ieņēmumu un izdevumu pārskatu.4. Komisija ieceļ amatpersonu, kas ir atbildīga par saistību kontroli, izdevumu apstiprināšanu un ieņēmumu iekasēšanas kontroli.5. Komisija ieceļ grāmatvedi, kas ir atbildīgs par izdevumu apmaksu un ieņēmumu iekasēšanu, rīcību ar naudas līdzekļiem un vērtspapīriem un par to drošu glabāšanu.9. pants1. Ģenerāldirektoram viņam piešķirto pilnvaru robežās ir tādas tiesības attiecībā uz personālu, kādas tam noteikusi iestāde, kas kompetenta iecelt amatā.2. Tomēr attiecībā uz A1 un A2 kategorijas amatpersonām un citiem kalpotājiem pilnvaras, kas noteiktas Civildienesta noteikumu 29., 49., 50. un 51. pantā, kā arī tā VI sadaļā, pēc ģenerāldirektora priekšlikuma izmanto Komisija.3. Ģenerāldirektors Komisijas vārdā veic visus pasākumus, kas vajadzīgi, lai nodrošinātu viņa atbildībā esošo personu un iekārtu drošību.10. pantsĢenerāldirektors viņam uzticētās pilnvaras var nodot ģenerāldirektora vietniekam vai direktoriem.Briselē, 1996. gada 10. aprīlīKomisijas vārdā —Komisijas locekleÉdith Cresson[1] OV L 373, 31.12.1985., 6. lpp.[2] OV L 37, 13.2.1993., 44. lpp.[3] OV L 330, 21.12.1994., 64. lpp.--------------------------------------------------


title: 2011/812/ES: Padomes Lēmums ( 2011. gada 1. decembris ), ar ko ieceļ Reģionu komitejas locekli no Zviedrijas un locekļa aizstājēju no Zviedrijas

text:
               7.12.2011

               LV

               Eiropas Savienības Oficiālais Vēstnesis

               L 324/32

         PADOMES LĒMUMS
   (2011. gada 1. decembris),
   ar ko ieceļ Reģionu komitejas locekli no Zviedrijas un locekļa aizstājēju no Zviedrijas
   (2011/812/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Zviedrijas valdības priekšlikumu,
   tā kā:

               (1)

               Padome 2009. gada 22. decembrī un 2010. gada 18. janvārī pieņēma attiecīgi Lēmumu 2009/1014/ES (1) un Lēmumu 2010/29/ES (2), ar ko laikposmam no 2010. gada 26. janvāra līdz 2015. gada 25. janvārim ieceļ amatā Reģionu komitejas locekļus un to aizstājējus.

               (2)

               Pēc Kent JOHANSSON kunga pilnvaru termiņa beigām ir atbrīvojusies Reģionu komitejas locekļa vieta.

               (3)

               Pēc Ewa-May KARLSSON kundzes iecelšanas par Reģionu komitejas locekli atbrīvosies viena locekļa aizstājēja vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2015. gada 25. janvārim, Reģionu komitejā tiek ieceltas:

               a)

               par locekli:

                           —

                              Ewa-May KARLSSON kundze, Ledamot i kommunfullmäktige, Vindelns kommun;

                     un

               b)

               par locekļa aizstājēju:

                           —

                              Carola GUNNARSSON kundze, Ledamot i kommunfullmäktige, Sala kommun.

         2. pants
   Šis lēmums stājas spēkā tā pieņemšanas dienā.

      Briselē, 2011. gada 1. decembrī

            Padomes vārdā –

            priekšsēdētājs

         W. KOSINIAK-KAMYSZ

      (1)  OV L 348, 29.12.2009., 22. lpp.

      (2)  OV L 12, 19.1.2010., 11. lpp.


title: 2010/247/: Padomes Lēmums ( 2010. gada 26. aprīlis ), ar ko ieceļ amatā Reģionu komitejas locekli un locekļa aizstājēju no Polijas

text:
               1.5.2010

               LV

               Eiropas Savienības Oficiālais Vēstnesis

               L 110/30

         PADOMES LĒMUMS
   (2010. gada 26. aprīlis),
   ar ko ieceļ amatā Reģionu komitejas locekli un locekļa aizstājēju no Polijas
   (2010/247/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Polijas valdības priekšlikumu,
   tā kā:

               (1)

               Padome 2009. gada 22. decembrī un 2010. gada 18. janvārī pieņēma attiecīgi Lēmumu 2009/1014/ES un Lēmumu 2010/29/ES, ar ko laikposmam no 2010. gada 26. janvāra līdz 2015. gada 25. janvārim ieceļ amatā Reģionu komitejas locekļus un to aizstājējus (1).

               (2)

               Pēc Reģionu komitejas locekļa Tadeusz WRONA kunga pilnvaru termiņa beigām ir atbrīvojusies viena Reģionu komitejas locekļa vieta. Pēc Jan BRONŚ kunga iecelšanas par Reģionu komitejas locekli ir atbrīvojusies viena locekļa aizstājēja vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo amata pilnvaru laiku, proti, līdz 2015. gada 25. janvārim, Reģionu komitejā ir iecelti:

               a)

               komitejas locekļa amatā:

                           —

                              Jan BRONŚ kungs, Oļesņicas mērs (pilnvaru maiņa);

                     kā arī

               b)

               komitejas locekļa aizstājēja amatā:

                           —

                              Zbigniew PODRAZA kungs, Dabrova Gorņicas mērs.

         2. pants
   Šis lēmums stājas spēkā tā pieņemšanas dienā.

      Luksemburgā, 2010. gada 26. aprīlī

            Padomes vārdā –

            priekšsēdētājs

         M. Á. MORATINOS

      (1)  OV L 348, 29.12.2009., 22. lpp, un OV L 12, 19.1.2010., 11. lpp.


Svarīgs juridisks paziņojums

|

52007IP0151

Eiropas Parlamenta 2007. gada 25. aprīļa lēmums par pagaidu komitejas par klimata izmaiņām izveidi un kompetences noteikšanu, tās sastāvu un pilnvaru laiku

Oficiālais Vēstnesis 074 E , 20/03/2008 Lpp. 0652 - 0653

		P6_TA(2007)0151Pagaidu komitejas par klimata izmaiņām izveidošanaEiropas Parlamenta 2007. gada 25. aprīļa lēmums par pagaidu komitejas par klimata izmaiņām izveidi un kompetences noteikšanu, tās sastāvu un pilnvaru laikuEiropas Parlaments,- ņemot vērā Reglamenta 175. pantu,- ņemot vērā Priekšsēdētāju konferences 2007. gada 19. aprīļa lēmumu izteikt priekšlikumu par pagaidu komitejas par klimata izmaiņām izveidi, kā arī noteikt tās uzdevumus un sastāvu,- ņemot vērā to, ka steidzami jāpieņem konkrēti pasākumi visos līmeņos, lai stātos pretī klimata izmaiņām, kā arī to, ka politiskajiem vadītājiem jāaktivizē šis process,- ņemot vērā Eiropas Parlamenta rezolūcijas par klimata izmaiņām, īpaši 2005. gada 16. novembra rezolūciju [1], 2006. gada 26. oktobra rezolūciju [2], kā arī 2007. gada 14. februāra rezolūciju1 [3],- ņemot vērā nepieciešamību vākt un saskaņot dažādu attiecīgo komiteju viedokļus, lai Eiropas Parlaments varētu īstenot svarīgo lomu izpratnes veicināšanā, kā arī, lai klimata pārmaiņu radīto izaicinājumu iekļautu starptautiskās dienaskārtības pirmajos punktos,- ņemot vērā vajadzību atbilstoši organizēt savu darbu un savas struktūras, īpaši piešķirot vajadzīgos papildu līdzekļus, lai piemērotā veidā risinātu šo jautājumu,1. nolemj izveidot pagaidu komiteju par klimata izmaiņām, kurai ir šādi uzdevumi:a) formulēt priekšlikumus par turpmāko integrēto Eiropas Savienības politiku attiecībā uz klimata izmaiņām, kā arī saskaņot Eiropas Parlamenta nostāju par klimata politikas starptautiskā pamata apspriešanu attiecībā uz laikposmu pēc 2012. gada;b) saistībā ar klimata izmaiņām analizēt un novērtēt situāciju šajā jautājumā un piedāvāt atbilstošas darbības visos līmeņos, kam būtu pievienots gan finansiālās ietekmes novērtējums, gan arī bezdarbības izmaksu novērtējums;c) izveidot pēc iespējas pilnīgāku neseno sasniegumu uzskaiti, kā arī noteikt klimata izmaiņu novēršanas iespējas, lai sniegtu Parlamentam sīku šo aspektu analīzi, kas vajadzīga, lai tas varētu īstenot savu politisko atbildību;d) veikt neseno sasniegumu un turpmāko iespēju ietekmi uz vidi, uz tiesību, tautsaimniecības, sociālo, ģeopolitisko, reģionālo, kā arī sabiedrības veselības jomu izpēti;e) analizēt un novērtēt atbilstīgo Kopienas tiesību aktu piemērošanu;f) šajā nolūkā izveidot vajadzīgos kontaktus un organizēt uzklausīšanas kopā ar dalībvalstu un trešo valstu parlamentiem un valdībām, Eiropas Savienības iestādēm un starptautiskajām organizācijām, kā arī ar zinātnieku kopienas, uzņēmumu un pilsoniskās sabiedrības pārstāvjiem, tostarp ar vietējo un reģionālo iestāžu tīklu;2. nolemj, ka Parlamenta atbilstošo komiteju kompetence, kas atbildīgas par Kopienas tiesību aktu pieņemšanu, pārraudzību un īstenošanu šajā jomā, paliek nemainīga, taču pagaidu komiteja var izteikt ieteikumus par veicamajām darbībām vai pasākumiem;3. nolemj, ka pagaidu komitejas pilnvaras būs divpadsmit mēneši, sākot ar 2007. gada 10. maiju, šo pilnvaru beigās tā iesniegs ziņojumu Parlamentam, kurā vajadzības gadījumā būs iekļauti ieteikumi par veicamajām darbībām vai pasākumiem;4. nolemj, ka pagaidu komitejā būs 60 locekļu.[1] OV C 280 E, 18. 11.2006., 120. lpp.[2] Pieņemtie teksti, P6_TA(2006)0460.[3] Pieņemtie teksti, P6_TA(2007)0038.--------------------------------------------------


title: 2010/424/CFSP: Padomes Lēmums 2010/424/KĀDP ( 2010. gada 26. jūlijs ), ar ko groza Vienoto rīcību 2008/736/KĀDP par Eiropas Savienības Pārraudzības misiju Gruzijā, EUMM Georgia

text:
               31.7.2010

               LV

               Eiropas Savienības Oficiālais Vēstnesis

               L 199/29

         PADOMES LĒMUMS 2010/424/KĀDP
   (2010. gada 26. jūlijs),
   ar ko groza Vienoto rīcību 2008/736/KĀDP par Eiropas Savienības Pārraudzības misiju Gruzijā, EUMM Georgia

   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu un 43. panta 2. punktu,
   tā kā:

               (1)

               Padome 2008. gada 15. septembrī pieņēma Vienoto rīcību 2008/736/KĀDP par Eiropas Savienības Pārraudzības misiju Gruzijā, EUMM Georgia
                   (1).

               (2)

               Vienoto rīcību 2008/736/KĀDP pēdējo reizi pagarināja ar Vienoto rīcību 2009/572/KĀDP (2) līdz 2010. gada 14. septembrim. Finanšu atsauces summa, kas paredzēta ar EUMM Georgia saistīto izdevumu segšanai līdz minētajai dienai, tika noteikta EUR 49 600 000 apjomā. Finanšu atsauces summa būtu jāpalielina par EUR 2 500 000, lai segtu misijas papildu operatīvās vajadzības.

               (3)

               Attiecīgi būtu jāgroza Vienotā rīcība 2008/736/KĀDP,

         IR PIEŅĒMUSI ŠO LĒMUMU.
   1. pants
   Ar šo Vienotās rīcības 2008/736/KĀDP 14. panta 1. punktu aizstāj ar šādu punktu:

      “1.   Ar misiju saistīto izdevumu segšanai paredzētā finanšu atsauces summa ir EUR 52 100 000.”

   2. pants
   Šis lēmums stājas spēkā tā pieņemšanas dienā.

      Briselē, 2010. gada 26. jūlijā

            Padomes vārdā –

            priekšsēdētāja

         C. ASHTON

      (1)  OV L 248, 17.9.2008., 26. lpp.

      (2)  OV L 197, 29.7.2009., 110. lpp.


title: EBTA Uzraudzības iestādes Lēmums Nr. 387/06/COL ( 2006. gada 13. decembris ) izdarīt grozījumus EBTA Uzraudzības iestādes Lēmumā Nr. 195/04/COL par īstenošanas noteikumiem, uz kuriem ir atsauce EBTA valstu nolīguma par Uzraudzības iestādes un Tiesas dibināšanu 3. protokola II daļas 27. pantā, attiecībā uz standarta veidlapām paziņojumam par atbalstu

text:
               11.6.2009

               LV

               Eiropas Savienības Oficiālais Vēstnesis

               L 148/35

         EBTA UZRAUDZĪBAS IESTĀDES LĒMUMS

   Nr. 387/06/COL
   (2006. gada 13. decembris)
   izdarīt grozījumus EBTA Uzraudzības iestādes Lēmumā Nr. 195/04/COL par īstenošanas noteikumiem, uz kuriem ir atsauce EBTA valstu nolīguma par Uzraudzības iestādes un Tiesas dibināšanu 3. protokola II daļas 27. pantā, attiecībā uz standarta veidlapām paziņojumam par atbalstu
   EBTA UZRAUDZĪBAS IESTĀDE,
   ŅEMOT VĒRĀ Līgumu par Eiropas Ekonomikas zonu un jo īpaši tā 61.–63. pantu (1), kā arī šā līguma 26. protokolu,
   ŅEMOT VĒRĀ EBTA valstu nolīgumu par Uzraudzības iestādes un Tiesas izveidošanu (2) un jo īpaši tā 3. protokola II daļas 27. pantu,
   TĀ KĀ 2004. gada 14. jūlijā Uzraudzības iestāde pieņēma Lēmumu Nr. 195/04/COL attiecībā uz EBTA valstu nolīguma par Uzraudzības iestādes un Tiesas dibināšanu 3. protokola II daļas 27.–29. pantā norādītajiem īstenošanas noteikumiem (3),
   TĀ KĀ EBTA Uzraudzības iestādes Lēmumā Nr. 195/04/COL noteikta obligāta kopēja veidlapa paziņošanai par valsts atbalstu,
   TĀ KĀ EBTA Uzraudzības iestāde ir pieņēmusi jaunas valsts reģionālā atbalsta pamatnostādnes 2007. līdz 2013. gadam (4), kas būs piemērojamas visam reģionālajam atbalstam, kas piešķirts pēc 2006. gada 31. decembra,
   TĀ KĀ šo jauno Kopienas pamatnostādņu par valsts reģionālo atbalstu 2007. līdz 2013. gadam (5) pieņemšanas rezultātā Eiropas Komisija ir mainījusi paziņojuma veidlapas daļas (6),
   TĀ KĀ pēc tam, kad EBTA Uzraudzības iestāde ir pieņēmusi jaunās valsts reģionālā atbalsta pamatnostādnes 2007. līdz 2013. gadam, ir daļēji jāmaina paziņojuma veidlapa Lēmumā Nr. 195/04/COL,
   PĒC APSPRIEŠANĀS ar Valsts atbalsta padomdevēju komiteju pēc izsūtītās vēstules saskaņā ar Uzraudzības un Tiesu nolīguma 3. protokola II daļas 29. pantu,
   IR PIEŅĒMUSI ŠO LĒMUMU.
   1. pants
   EBTA Uzraudzības iestādes Lēmuma Nr. 195/04/COL I pielikumu groza saskaņā ar šā lēmuma pielikumu.
   2. pants
   Šis lēmums ir adresēts Islandes Republikai, Lihtenšteinas Firstistei un Norvēģijas Karalistei.
   3. pants
   Šis lēmums stājas spēkā nākamajā dienā pēc tās dienas, kad lēmumu pieņem Uzraudzības iestāde.
   4. pants
   Šis lēmums ir autentisks tikai angļu valodā.

      Briselē, 2006. gada 13. decembrī

            EBTA Uzraudzības iestādes vārdā —

            priekšsēdētājs

         Bjørn T. GRYDELAND

            kolēģijas loceklis

         Kristján Andri STEFÁNSSON

      (1)  Turpmāk tekstā – EEZ līgums.

      (2)  Turpmāk tekstā – Uzraudzības un Tiesas nolīgums.

      (3)  OV L 139, 25.5.2006., 37. lpp., un EEZ papildinājums Nr. 26, 25.5.2006., 1. lpp.

      (4)  EBTA Uzraudzības iestādes 2006. gada 6. aprīļa Lēmums Nr. 85/06/COL, Oficiālajā Vēstnesī vēl nav publicēts. Pamatnostādņu par valsts reģionālo atbalstu 25.B nodaļa atbilst Komisijas paziņojumam – Valstu reģionālā atbalsta pamatnostādnes 2007.–2013. gadam (OV C 54, 4.3.2006., 13. lpp.).

      (5)  Skatīt 4. zemsvītras piezīmi.

      (6)  Komisijas 2006. gada 24. oktobra Regula (EK) Nr. 1627/2006, ar ko groza Regulu (EK) Nr. 794/2004 attiecībā uz standartveidlapām paziņojumam par atbalstu (OV L 302, 1.11.2006., 10. lpp.).

      PIELIKUMS


title: 2006/613/EK: Lēmums Nr. 204 ( 2005. gada 6. oktobris ) par veidlapu paraugiem Padomes Regulas (EEK) Nr. 1408/71 un (EEK) Nr. 574/72 piemērošanai (E 200 sērija) (Dokuments attiecas uz EEZ un uz ES un Šveices nolīgumu)

text:
               16.9.2006

               LV

               Eiropas Savienības Oficiālais Vēstnesis

               L 254/1

      LĒMUMS Nr. 204
   (2005. gada 6. oktobris)
   par veidlapu paraugiem Padomes Regulas (EEK) Nr. 1408/71 un (EEK) Nr. 574/72 piemērošanai (E 200 sērija)
   (Dokuments attiecas uz EEZ un uz ES un Šveices nolīgumu)
   (2006/613/EK)
   MIGRĒJOŠO DARBA ŅĒMĒJU SOCIĀLĀS DROŠĪBAS ADMINISTRATĪVĀ KOMISIJA,
   ņemot vērā 81. panta a) punktu Padomes 1971. gada 14. jūnija Regulā (EEK) Nr. 1408/71 (1) par sociālās drošības shēmu piemērošanu darba ņēmējiem, pašnodarbinātajām personām un viņu ģimenes locekļiem, kas pārvietojas Kopienas teritorijā, saskaņā ar kuru Administratīvās komisijas pienākums ir nodarboties ar visiem administratīviem jautājumiem, kas rodas no Regulas (EEK) Nr. 1408/71 un tai sekojošām regulām,
   ņemot vērā Padomes Regulas (EEK) Nr. 574/72 (2) 2. panta 1. punktu, ar ko nosaka kārtību Regulas (EEK) Nr. 1408/71 īstenošanai, kurā noteikts, ka Administratīvās komisijas pienākums ir sagatavot veidlapu paraugus, kas nepieciešami Regulu (EEK) Nr. 1408/7 un (EEK) Nr. 574/72 piemērošanai,
   ņemot vērā 2001. gada 10. decembra Lēmumu Nr. 184 (3) par veidlapu paraugiem, kas nepieciešami Padomes Regulu (EEK) Nr. 1408/71 un (EEK) Nr. 574/72 piemērošanai (E 201 līdz E 207, E 213 un E 215),
   ņemot vērā 2002. gada 10. decembra Lēmumu Nr. 188 (4) par veidlapu paraugiem, kas nepieciešami, lai piemērotu Padomes Regulu (EEK) Nr. 574/72 (E 210 un E 211),
   tā kā:

               (1)

               Eiropas Savienības paplašināšanās 2004. gada 1. maijā dēļ jāgroza E 200 sērijas veidlapas.

               (2)

               Ar 1992. gada 2. maija Eiropas Ekonomikas zonas līgumu (EEZ līgumu), kas papildināts ar 1993. gada 17. marta Protokolu, IV pielikumu, Eiropas Ekonomikas zonā tiek īstenotas Regula (EEK) Nr. 1408/71 un Regula (EEK) Nr. 574/72.

               (3)

               Eiropas Kopiena un dalībvalstis, un Šveices Konfederācija ir noslēgušas nolīgumu par personu brīvu pārvietošanos, kas stājās spēkā 2002. gada 1. jūnijā. Šā nolīguma II pielikums attiecas uz Regulu (EEK) Nr. 1408/71 un Regulu (EEK) Nr. 574/72.

               (4)

               Praktisku apsvērumu dēļ veidlapām, ko izmanto Eiropas Savienībā, kā arī saskaņā ar EEZ un Šveices nolīgumiem, jābūt identiskām.

         IR NOLĒMUSI ŠĀDI:

               1.

               Veidlapu paraugi E 202 ar papildu lapām 1 līdz 9, E 203 ar papildu lapām 1 līdz 16, E 204 ar papildu lapām 1 līdz 9, E 205 (BE), (CZ), (DK), (DE), (EE), (GR), (ES), (FR), (IE), (IT), (CY), (LV), (LT), (LU), (HU), (MT), (NL), (AT), (PL), (PT), (SI), (SK), (FI), (SE), (UK), (IS), (LI), (NO), (CH), E 207, E 210, E 211, E 213 ar papildu lapām 1 līdz 5, un E 215 ar papildu lapu pieņemti atbilstoši paraugiem šā lēmuma pielikumā.

               2.

               Dalībvalstu kompetentās iestādes dara pieejamas attiecīgajām personām veidlapas pēc šā lēmuma pielikumā pievienotajiem paraugiem. Veidlapām jābūt pieejamām Kopienas oficiālajās valodās un sagatavotām tādā veidā, lai to dažādie teksti būtu pilnīgi vienādi pēc satura, tādējādi visiem adresātiem dodot iespēju izdrukas veidā saņemt veidlapu savā valodā.

               3.

               Šo lēmumu, kas aizstāj Lēmumus Nr. 184 un Nr. 188, publicē Eiropas Savienības Oficiālajā Vēstnesī. Lēmumu piemēro no nākamā mēneša pirmās dienas pēc tā publicēšanas.

            Administratīvās komisijas priekšsēdētāja

         Anna HUDZIECZECK

      (1)  OV L 149, 5.7.1971., 2. lpp. Regulā jaunākie grozījumi izdarīti ar Eiropas Parlamenta un Padomes Regulu (EK) Nr. 647/2005 (OV L 117, 4.5.2005, 1. lpp..)

      (2)  OV L 74, 27.3.1972., 1. lpp. Regulā jaunākie grozījumi izdarīti ar Eiropas Parlamenta un Padomes Regulu (EK) Nr. 647/2005.

      (3)  OV L 304, 6.11.2002, 1. lpp., labots ar OV L 315, 19.11.2002., 22. lpp.

      (4)  OV L 112, 6.5.2003., 12. lpp.